Ebit kongsi gambar bersama harimau, singa
Oleh ALWANI ZAFIRAH

28 Disember 2021, 4:57 pm
PETALING JAYA – Pendakwah terkenal, Ebit Lew dilihat tenang bermesra dengan haiwan liar serta berpeluang bergambar bersama harimau dan singa ketika lawatan beliau ke Dubai baru-baru ini.
Ebit menerusi perkongsian gambar di Facebooknya, menunjukkan situasi beliau bersama haiwan-haiwan tersebut sebagai kenangannya ketika berada di negara luar.
“Kenangan di Dubai hari itu. Allah Maha Kuasa, makhluk langsung tiada kuasa,” katanya.
Sementara itu, harimau dan singa tersebut kelihatan jinak dan mudah didekati oleh Ebit yang menyentuh dan mencium badannya.
Rata-rata orang ramai turut meninggalkan komen mereka dan mendoakan segala urusan Ebit terus dipermudahkan.
“Di Dubai sebenarnya lumrah mereka jadikan haiwan liar dan eksotik sebagai haiwan peliharaan,” kata Anas Hizami.

“Hebat ustaz dapat pegang dan bergambar dengan haiwan liar, moga segala urusan ustaz dipermudahkan,” tulis Az Muaz.
“SubhanAllah, atas izin Allah haiwan tersebut tenang bersama ustaz,” kata Mohd Syahir. – K! ONLINE


FAMA sediakan makanan untuk mangsa banjir
Oleh AMREE AHMAD

28 Disember 2021, 4:35 pm
PUTRAJAYA – Lembaga Pemasaran Pertanian Persekutuan (FAMA) berganding menyediakan makanan siap dimasak bagi disumbang kepada mangsa banjir di daerah Kuantan, Pahang.
Uniknya, agensi tersebut turut menawarkan hampir satu tan pelbagai jenis sayur antaranya kubis, kentang, tomato, lobak, halia, bawang kecil dan besar yang bernilai lebih RM3,000.
Menurut Timbalan Ketua Pengarah (Operasi) FAMA, Abdul Rashid Bahri, kesemua bahan itu dimasak secara bergotong royong dengan 30 pelajar dari Kolej Yayasan Pahang di Kuantan dari jurusan kulinari dipantau tenaga pengajar bertauliah dalam bidang penyediaan sajian.
“Kami turut dibantu Angkatan Tentera Malaysia melibatkan sepasukan 10 anggota dari Kor Perkhidmatan Diraja di Kem Batu 10, Kuantan. Setelah selesai memasak makanan itu, kemudian diagihkan ke beberapa pusat pemindahan sementara (PPS) di daerah tersebut.” katanya menerusi kenyataan di sini semalam.
Dalam pada itu, Pengarah FAMA negeri, Saiful Sadri berkata, program inisiatif Kementerian Pertanian dan Industri Makanan di bawah program MAFI Prihatin Banjir Pahang 2021 menyediakan menu terbaik pada kos rendah melalui peruntukan sebanyak RM18,000 meliputi seramai 18,000 ketua isi rumah yang terjejas bencana seluruh negeri itu. – K! ONLINE


Kakitangan KKM tetap bertugas di kawasan dilanda banjir
Oleh ALWANI ZAFIRAH

28 Disember 2021, 4:24 pm
PETALING JAYA – Bencana banjir terburuk yang melanda lapan negeri sejak 18 November lalu telah memberi kesan kepada lebih 40,000 mangsa yang terjejas dan pelbagai agensi serta pihak perseorangan turun padang menyalurkan bantuan dan perkhidmatan mereka.
Tidak dilupakan juga, barisan kakitangan Kementerian Kesihatan (KKM) yang sentiasa bersedia dan menyumbang tenaga mereka menjalankan tugas masing-masing membantu mangsa banjir.
Menerusi ciapan yang dimuat naik di laman Twitter milik Ketua Pengarah Kesihatan, Tan Sri Dr. Noor Hisham Abdullah, beliau berterima kasih kepada barisan pasukan kesihatan yang sentiasa cekal dan tabah menjalankan tugas yang diamanahkan dengan baik.
“Terima kasih diucapkan kepada warga KKM yang terus menunjukkan dedikasi dan pengorbanan dalam menjalankan tugas masing-masing membantu mangsa banjir walaupun di mana anda berada.
“Semoga Allah SWT memberi kita semua kekuatan dalam menghadapi dugaan ini,” ciapnya.
Sementara itu, beliau turut berkongsikan beberapa gambar sebagai kenangan warga KKM yang sedang bertugas di kawasan banjir. – K! ONLINE


Sela masa dos penggalak dipendekkan tiga bulan
Oleh MOHD. HUSNI MOHD. NOOR

28 Disember 2021, 5:36 pm
PUTRAJAYA – Kementerian Kesihatan (KKM) memutuskan sela masa baharu bagi pemberian dos penggalak kepada penerima vaksin Pfizer dan Astrazeneca ditetapkan tiga bulan selepas menerima dos kedua.
Menterinya, Khairy Jamaluddin Abu Bakar berkata, pihaknya menjangkakan sebahagian penduduk akan mula menerima dos penggalak masing-masing pada Januari dan Februari depan.
Beliau berkata, temu janji suntikan dos penggalak akan diberikan kepada mereka yang layak berdasarkan beberapa keutamaan termasuk mengikut turutan umur dan mengambil kira status kesihatan.
“Keutamaan dos penggalak diberikan kepada warga emas berusia 60 tahun ke atas dan mereka yang mempunyai penyakit kronik. Ia kemudian akan diberikan kepada individu bermula daripada 50 tahun ke atas, 40 tahun ke atas dan seterusnya 18 tahun ke atas.
“Kita akan buka lebih banyak Pusat Pemberian Vaksin (PPV) dan klinik kesihatan swasta bagi pemberian dos penggalak ini sama seperti Program Imunisasi Covid-19 Kebangsaan (PICK) sebelum ini,” katanya pada sidang akhbar hari ini.
Katanya, KKM akan mengutamakan vaksin Pfizer dan Astrazeneca bagi pemberian dos penggalak ini manakala, vaksin jenis Sinovac hanya diberikan jika individu berkenaan mempunyai alahan kesihatan.

Khairy berkata, hasil dapatan dan kajian klinikal mendapati tahap keberkesanan dos penggalak terhadap jangkitan Covid-19 adalah berkurangan dengan masa.
Menurutnya, ia dibuktikan menerusi hasil kajian oleh The Real-World Evaluation of COVID-19 Vaccines Under the Malaysia National COVID-19 Immunisation Programme (RECoVaM). -K! ONLINE


Mangsa kebakaran tongkang meninggal dunia
Oleh NOOR HASLIZA NUSI

28 Disember 2021, 5:21 pm
GEORGE TOWN – Seorang pekerja lelaki disahkan maut selepas terlibat dalam kejadian kebakaran melibatkan sebuah tongkang di Gat Lebuh Macallum, Pengkalan Weld di sini hari ini.
Mangsa, Yaser Abdullah, 60, disahkan meninggal dunia semasa menerima rawatan di Hospital Pulau Pinang di sini kira-kira sejam selepas kejadian pada pukul 10.45 pagi.
Dalam kebakaran itu, lima lagi kru tongkang berusia 35 hingga 72 tahun melecur pada tangan.
Pegawai Operasi dari Balai Bomba dan Penyelamat Lebuh Pantai, Mohamad Yahaya Murad berkata, mangsa yang maut diberi rawatan awal di lokasi kejadian sebelum dibawa ke hospital. – K! ONLINE
Berita berkaitan: 1 parah, 5 cedera ringan tongkang terbakar


China perluas sekatan paling ketat
Oleh KOSMO!

28 Disember 2021, 5:30 pm
BEIJING – Beratus-ratus ribu orang lagi diarah duduk di rumah di utara China hari ini, menyertai jutaan penduduk yang dikenakan perintah berkurung paling ketat ketika pihak berkuasa bertungkus lumus cuba mengekang lonjakan tertinggi kes Covid-19 sejak 21 bulan lalu.
China melaksanakan strategi sifar Covid termasuk penutupan sempadan, kuarantin panjang dan perintah berkurung tersasar ketika Beijing bersiap sedia menyambut kehadiran beribu-ribu pelawat asing sempena Sukan Olimpik Musim Sejuk pada Februari 2022.
Bagaimanapun, pihak berkuasa berdepan kemunculan semula virus Covid-19 dengan 209 jangkitan dilaporkan hari ini sekali gus angka harian tertinggi sejak Mac 2020 apabila pandemik menjejaskan bandar Wuhan.
Lonjakan itu masih rendah berbanding gelombang kes koronavirus di Eropah dan Amerika Syarikat, namun mendorong pihak berkuasa melaksanakan sekatan paling ketat di bandar Xian, utara China di mana 13 juta penduduknya memasuki hari keenam berkurung di rumah.
Bandar-bandar berdekatan turut merekodkan kes Covid-19 yang dikaitkan dengan penularan terbaharu tersebut. Beratus-ratus ribu penduduk Yanan, yang terletak sekitar 300 kilometer dari Xian, diarah duduk di rumah, manakala banyak perniagaan ditutup.
Perintah berkurung di Xian adalah yang paling ketat di China sejak sekatan serupa dilaksanakan di Wuhan.

Bandar raya Wuhan mendirikan lebih 4,400 lokasi ujian saringan dan mengerahkan lebih 100,000 petugas untuk menguruskan pengambilan sampel terbaharu itu.
Bagaimanapun, peraturan larangan memandu dan kebenaran hanya seorang dalam setiap isi rumah keluar membeli barang makanan selang tiga hari menyebabkan ramai penduduk Xian menggunakan media sosial untuk meluahkan kekecewaan dan memintan bantuan makanan serta barangan asas lain
“Saya hampir mati kebulur. Tiada makanan di kejiranan saya dan saya hampir kehabisan bekalan mi segera, tolonglah bantu saya,” kata seorang netizen. – AFP


Banjir: PPS UiTM ditutup sepenuhnya
Oleh MOHAMAD NAUFAL MOHAMAD IDRIS

28 Disember 2021, 4:11 pm
SHAH ALAM- Universiti Teknologi Mara (UiTM) secara rasminya telah menutup pusat penempatan sementara (PPS) bagi mangsa banjir di sekitar Shah Alam, pada 26 Disember lalu.
Timbalan Naib Canselor Hal Ehwal Pelajar UiTM, Prof. Dr. Mohd. Sazili Shahibi berkata, penutupan pusat tersebut dibuat setelah semua mangsa banjir dibenarkan semula pulang ke rumah masing-masing.
“Sejak dibuka pada 19 Disember lalu, seramai 285 mangsa yang mendapatkan perlindungan di PPS tersebut.
“Ada juga mangsa yang terdiri daripada warga kerja UiTM tetapi saya tidak mempunyai angka itu,” katanya ketika ditemui selepas menghadiri mesyuarat agung Kesatuan Kakitangan Akademik Universiti Teknologi Mara (MITASA) di UiTM Shah Alam, di sini, hari ini.
Kata beliau, UiTM ketika ini seramai 250 sukarelawan terdiri daripada kakitangan serta pelajarnya sedang giat melakukan kerja pembersihan rumah mangsa banjir di beberapa kawasan di seluruh Selangor.
Ujar Mohd. Sazali, pihaknya turut melancarkan tabung sumbangan Khas Bantuan Banjir sejak 18 Disember lalu.

“Setakat ini, kita berjaya mengutip sebanyak RM33,889.65 melalui tabung ini dengan sasaran adalah sebanyak RM100,000,” jelasnya.
Sehubungan itu, katanya, orang ramai yang mahu menghulurkan sumbangan boleh berbuat demikian menerusi akaun Affin Islamic Bank 105140003422 (Bendahari UiTM) – K! ONLINE


Banjir: Percuma dapatkan semula dokumen kahwin, cerai, rujuk JAIS
Oleh ABDUL RAZAK IDRIS

28 Disember 2021, 4:07 pm
SHAH ALAM – Mangsa banjir kehilangan dokumen berkaitan kebenaran kahwin, cerai dan rujuk boleh mendapatkan semula salinan secara percuma.
Pengarah Jabatan Agama Islam Selangor (JAIS) , Datuk Mohd. Shahzihan Ahmad berkata, individu terlibat boleh berurusan dengan Pejabat Agama Islam Daerah yang berbidang kuasa mengeluarkan dokumen tersebut mulai hari ini sehingga 31 Januari tahun depan.
Katanya, JAIS sangat prihatin dan mengambi berat kemaslahatan orang awam yang terjejas dengan banjir yang dialami kebanyakan daerah di Selangor.
“JAIS menjangkakan bencana alam ini turut menyebabkan kemusnahan, kerosakan atau kehilangan dokumen-dokumen rasmi penting berkaitan perkahwinan, penceraian dan rujuk yang dikeluarkan oleh JAIS.
“Sehubungan itu, mangsa banjir yang kehilangan dokumen Kebenaran Berkahwin yang dikeluarkan di bawah seksyen 17 Enakmen Undang-Undang Keluarga (Negeri Selangor) 2003, Surat Perakuan Nikah di bawah subseksyen 26(1), Surat Perakuan Cerai di bawah subseksyen 55(5) atau Surat Perakuan Rujuk di bawah subseksyen 52(3) enakmen yang sama, boleh membuat permohonan semula salinan dokumen tersebut tanpa dikenakan sebarang bayaran,” katanya dalam kenyataan hari ini. – K! ONLINE


Banjir: Bekalan elektrik di 831 kawasan pulih
Oleh HARRITH HISHAM

28 Disember 2021, 5:42 pm
PETALING JAYA – Bekalan elektrik di 831 kawasan yang terjejas di Selangor, Pahang, Negeri Sembilan dan Kuala Lumpur telah pulih sepenuhnya setakat pukul 12 tengah hari tadi.
Menerusi satu hantaran di Facebook Tenaga Nasional Bhd. (TNB) Careline, ia melibatkan 510 kawasan di Pahang, 178 kawasan di Selangor, 118 kawasan di Kuala Lumpur dan 25 kawasan di Negeri Sembilan.
“Jika banjir sudah surut di kawasan anda tetapi masih belum terima bekalan elektrik, ini disebabkan oleh pencawang elektrik yang masih belum benar-benar selamat untuk diaktifkan,” jelasnya.
Dalam pada itu, katanya, usaha sedang giat dijalankan bagi memastikan bekalan elektrik di kawasan yang terlibat dapat disalurkan secara berperingkat, ia bergantung kepada akses dan keadaan setempat.
“Para pelanggan dinasihatkan supaya kekal selamat dan sentiasa berhati-hati.
“Sebagai langkah berjaga-jaga, letakkan peralatan elektrik di tempat yang lebih tinggi dan selamat daripada ditenggelami banjir,” ujarnya. -K!ONLINE


Netizen China kecam bilionair Elon Musk
Oleh KOSMO!

28 Disember 2021, 4:00 pm
BEIJING – Pengguna internet China mengecam bilionair Elon Musk hari ini selepas Beijing memaklumkan bahawa stesen angkasa lepasnya melakukan pergerakan drastik untuk mengelak daripada melanggar dua satelit SpaceX.
SpaceX merupakan syarikat penerokaan angkasa lepas milik Musk.
Stesen angkasa lepas China, Tiangong terpaksa melaksanakan ‘kawalan pencegahan pelanggaran’ semasa dua pertembungan berasingan dengan satelit Starlink milik SpaceX  pada Julai dan Oktober lalu, demikian menurut dokumen yang diserahkan Beijing kepada agensi angkasa lepas Pertubuhan Bangsa-Bangsa Bersatu pada bulan ini.
Tiangong merupakan pencapaian terbaharu dalam usaha China untuk menjadi kuasa besar angkasa lepas selepas Beijing mendaratkan kenderaan penerokaan di Planet Marikh dan menghantar kenderaan serupa ke Bulan.
Teras modul stesen angkasa lepas itu memasuki orbit pada tahun ini dengan Tiangong dijangka beroperasi sepenuhnya menjelang 2022.
Pengguna media sosial China menyelar Musk dan syarikatnya berhubung insiden tersebut dengan satu tanda pagar mencatat 87 juta tontonan menjelang pagi tadi.

“Sungguh ironi kerana rakyat China berpusu-pusu membeli kereta Tesla dan menyumbangkan wang yang banyak supaya Musk boleh melancarkan Starlink sehingga nyaris melanggar stesen angkasa lepas China,” kata seorang pengguna media sosial.
“Bersedialah untuk memboikot Tesla,” kata pengguna media sosial lain.
Langkah memboikot jenama asing yang dianggap bercanggah dengan kepentingan China kerap dilakukan sebelum ini
Sementara itu, SpaceX masih belum mengulas tentang insiden tersebut. – AFP


JAIPk kutip lebih RM300,000 bantu mangsa banjir
Oleh ASLIZA MUSA

28 Disember 2021, 4:03 pm
IPOH – Kutipan lebih RM300,000 bagi membantu mangsa banjir berjaya dikumpul hasil sumbangan jemaah di seluruh masjid dan surau diri Jumaat di negeri ini.
Pengarah Jabatan Agama Islam Perak (JAIPk), Datuk Mohd. Yusop Husin berkata, jumlah tersebut hasil kutipan sehari pada Jumaat lalu membabitkan 622 masjid dan 63 surau diri Jumaat.
Katanya, hasil sumbangan awal akan diserahkan kepada penduduk yang terjejas akibat banjir di Perak iaitu di Changkat Jong dan Padang Rengas.
“Kutipan sehingga semalam mencecah RM306,000. Jumlah ini belum merangkumi semua kerana masih ada masjid dan surau yang belum selesai membuat serahan.
“Insya-Allah, akan ada lagi serahan oleh pihak masjid dan surau diri Jumaat,” katanya ketika dihubungi di sini hari ini.
JAIPk melalui satu notis dikeluarkan 22 Disember lalu meminta supaya masjid dan surau diri Jumaat di seluruh negeri menyediakan tabung khas pada Jumaat lalu bagi membantu mangsa banjir di seluruh negara.

Hasil kutipan tabung berkenaan akan disalurkan ke Tabung Bantuan Bencana dan Kemanusiaan. – K! ONLINE


Pemuda dipenjara, remaja perempuan ke Sekolah Henry Gurney dera bayi 16 bulan
Oleh NOR AINNA HAMZAH

28 Disember 2021, 3:17 pm
KUALA PILAH – Seorang lelaki dihukum penjara, manakala remaja perempuan yang bersekongkol dihantar ke sekolah akhlak Henry Gurney oleh Mahkamah Sesyen di sini hari ini, selepas mereka mengaku bersalah mendera bayi berusia 16 bulan.
Tertuduh, Muhammad Afiq Abdullah, 23, dan remaja perempuan berusia 18 tahun mengaku bersalah sebaik pertuduhan dikemukakan terhadap mereka di hadapan Hakim, Norma Ismail.
Berdasarkan pertuduhan, kedua-duanya secara bersama didakwa melakukan penganiayaan terhadap seorang bayi berusia 16 bulan hingga menyebabkan mangsa mengalami kecederaan fizikal di bahagian kepala, mata, badan dan juga tapak kaki.
Mereka didakwa melakukan kesalahan itu di sebuah rumah tidak bernombor di Felda Bukit Jalor, Tampin di antara 3 hingga 25 Ogos lalu.
Kedua-duanya dituduh melakukan kesalahan itu mengikut Seksyen 31(1)(a) Akta Kanak-Kanak 2001, yang dibaca bersama Seksyen 34, Kanun Keseksaan.
Susulan pengakuan bersalah itu, Norma menjatuhkan hukuman 24 bulan penjara dan hukuman tambahan mengikut Seksyen 31(2) Akta Kanak-Kanak 2001 iaitu bon berkelakuan baik selama tempoh dua tahun ke atas Muhammad Afiq.

Remaja perempuan pula, diperintahkan ditahan di Sekolah Henry Gurney sehingga usia 21 tahun mengikut Seksyen 76 Akta Kanak-Kanak 2001.
Pendakwaan terhadap pasangan itu dikendali Timbalan Pendakwa Raya, Muhammad Amirul Noor Hashimi, manakala tertuduh tidak diwakili peguam bela.
Kosmo 3 September lalu melaporkan sepasang suami isteri ditangkap polis susulan kes dera seorang kanak-kanak lelaki berusia 16 bulan di Felda Bukit Jalor Air Kuning Selatan yang dilaporkan berlaku 25 Ogos lalu.
Polis telah mendapat laporan dari pegawai perubatan dari Klinik Kesihatan Air Kuning Selatan yang memaklumkan telah menerima seorang pesakit berusia 16 bulan dalam keadaan lebam di mata dan terdapat kesan seterika di belakang badan disyaki telah didera.
Menurut Ketua Polis Daerah Tampin, Superintendan Anuwal Ab. Wahab, bayi itu dipindahkan ke Hospital Tuanku Ampuan Najihah, Kuala Pilah untuk rawatan lanjut dan diberikan bantuan pernafasan selepas mengalami sesak nafas pada 25 Ogos lalu. – K! ONLINE


Mangsa banjir mula terima BWI semalam
Oleh LUQMAN RIDHWAN MOHAMED NOR

28 Disember 2021, 3:58 pm
PUTRAJAYA – Perdana Menteri, Datuk Seri Ismail Sabri Yaakob memaklumkan Bantuan Wang Ihsan (BWI) sudah mula diterima mangsa banjir semalam.
Menerusi satu hantaran di Facebook beliau berkata,, ia selaras dengan hasrat kerajaan bahawa dana yang diperuntukkan kerajaan Persekutuan untuk disalurkan kepada mangsa banjir perlu dipermudahkan dan disegerakan.
BWI sudah mula diterima mangsa banjir semalam
“Sehingga 27 Disember 2021, kerajaan telah salurkan RM34 juta untuk diagihkan kepada 34,000 Ketua Isi Rumah (KIR) di negeri-negeri yang terjejas banjir.
“Mesyuarat Task Force Pengurusan Pasca Banjir dan Kesiapsiagaan Menghadapi Gelombang Kedua Bencana Banjir yang dipengerusikan Ketua Setiausaha Negara, Tan Sri Mohd. Zuki Ali membuat keputusan semalam, serahan tunai dilaksanakan bagi memastikan mangsa banjir segera menerima Bantuan Wang Ihsan (BWI),” katanya hari ini.
Ismail Sabri berkata, terdapat tiga kaedah digunakan bagi penyaluran BWI iaitu serahan tunai di Pusat Kawalan Operasi Bencana (PKOB), serahan tunai rumah ke rumah dan pemindahan tunai secara atas talian (EFT).
Beliau berkata, bantuan itu sudah mula diagihkan di peringkat PKOB dengan kerjasama Unit Penyelarasan Perlaksanaan (ICU), Jabatan Perdana Menteri.

“Usaha untuk mengesan mangsa yang belum berdaftar sedang giat dijalankan oleh PKOB dan ICU.
“Tiga kaedah yang digunakan akan mempermudah urusan penyaluran BWI dengan lebih efektif dan pantas,” katanya. – K! ONLINE


‘Bajet mat salih? Aku memang mat salih’
Oleh MOHD. HAIKAL ISA

28 Disember 2021, 3:29 pm
PETALING JAYA – Biarpun diperli sebilangan pengguna media sosial yang mendakwa dirinya ‘bajet mat salih’, pelakon jelita Amelia Henderson tidak melatah dan tampil memberikan penjelasan berkenaan perkara tersebut.
Pemilik nama lengkap Amelia Thripura Henderson itu dalam keadaan tersenyum namun penuh penegasan memberitahu, dia sememangnya berasal dari keturunan berdarah campuran.
“Bajet mat salih? Bro, aku memang mat salih  like, what do you mean? (apa sebenarnya maksud anda?).
“Saya bingung sekarang. Kalian semua, saya berketurunan separuh orang Scotland, suku orang India, suku orang Sri Lanka.
“Jadi, apa maksud anda bajet mat salih?,” soal dan getusnya dengan tenang dalam satu sesi ‘live’ Instagram yang dimuat naik semula dalam akaun TikTok peminat.
Jelas pelakon drama rantaian Cik Ayu Mee Sanggul itu lagi, bahasa Inggeris sememangnya bahasa percakapan atau komunikasinya sejak kecil andai itu menjadi perdebatan segelintir netizen.
“Kenapa orang cakap benda-benda begini. Saya cakap dalam bahasa Inggeris sebagai saya membesar dengan bahasa itu.

“Komen-komen begini, kalian kena fikir dahulu sebelum buka mulut,” kata Amelia dalam keadaan tersenyum memberikan penjelasan.
Sekadar informasi, ibu Amelia merupakan seorang doktor gigi yang berketurunan India dan Sri Lanka bernama Jaya Rudralingam. Bapanya pula seorang arkitek yang berketurunan Scotland bernama Graham Henderson.
Amelia yang dilahirkan di Ampang, Selangor mempunyai dua adik-beradik dan dia merupakan anak yang sulung.  – K! ONLINE


Banjir: Pekebun pisang kerugian
Oleh SITI A'ISYAH SUKAIMI

28 Disember 2021, 3:46 pm
KUALA LANGAT – Seorang pekebun pisang mengalami kerugian dianggarkan RM25,000 apabila kebun pisang tanduk seluas kira-kira satu setengah ekar di Kampung RTB Bukit Changgang di sini terjejas akibat banjir pada minggu lalu.
Kerugian yang dialami itu melibatkan kira-kira 1,600 pokok pisang tanduk di dua kebun pisang yang hanya menunggu beberapa bulan sahaja lagi untuk masak dan diambil buahnya.
Paimin Dol Kamid, 69, berkata, sebelum banjir berlaku, sebanyak 20 pokok pisang tanduk yang ditanam bersama anaknya telah mencapai tempoh matang serta sudah diambil hasil tersebut untuk dijual.
“Pokok pisang ini tidak masak serentak dan sebelum kejadian banjir, kira-kira 20 tandan pisang sudah diambil untuk dijual. Bagaimanapun, baki daripada pisang tersebut belum cukup matang dan perlu menunggu hanya beberapa bulan lagi.
“Selepas kejadian banjir dan air pun sudah surut, ada pokok yang rosak menjadi kuning kerana terendam air menyebabkan akarnya busuk selain ada yang tumbang,” katanya ketika ditemui di rumahnya di sini.
Bapa kepada tiga anak itu berkata, kerugian yang dialami itu adalah anggaran daripada harga anak pokok, racun dan baja namun mereka belum membuat pengiraan secara teliti.

“Pisang tanduk ini kami hantar untuk dijual di pasar borong dan kebun di sini (hadapan rumah) masuk kali kedua keluarkan hasil. Satu lagi kebun pula masuk kali ketiga mengeluarkan buah.
“Memang rumah kami pernah banjir dan kali terakhir pada 2012 tetapi kali ini, ia lebih tinggi berbanding sebelum ini. Saya belum buat perancangan untuk pisang yang belum masak ini,” katanya.
Sementara itu, Paimin reda dengan ujian banjir tersebut serta menyifatkan kejadian itu tanpa diduga sekali gus perlu bangkit semula. – K! ONLINE


Penemuan ulat berenga dalam petis udang belum dijual
28 Disember 2021, 3:52 pm
BALIK PULAU – Bau busuk dari sebuah stor petis udang di sebuah kilang di Pantai Acheh di sini membongkar penemuan ulat berenga di dalam tong menyimpan produk itu.
Kilang yang beroperasi sejak lebih 50 tahun itu juga dipercayai menyimpan stok petis udang lama yang dipenuhi ulat tersebut di dalam stor sama dengan produk baharu.
Pegawai Kesihatan Persekitaran Bahagian Keselamatan dan Kualiti Makanan (BKKM), Jabatan Kesihatan Pulau Pinang (JKNPP), Mohd. Wazir Khalid berkata, pihaknya mendapati pemilik premis itu telah mengguna logo halal tanpa kelulusan Jabatan Kemajuan Islam Malaysia (Jakim).
“Ada di antara produk petis udang ini yang tarikh luputnya 2024, namun pemeriksaan mendapati produk ini telah rosak.
“Kilang berkenaan juga meletakkan logo halal palsu untuk mengaburi mata pengguna walaupun tidak pernah mendapatkan sijil halal dan kita akan melaporkan kepada pihak berkenaan untuk tindakan lanjut,” katanya ketika melakukan pemeriksaan di premis itu hari ini.
Menurutnya, dua notis kompaun berjumlah RM5,000 dikeluarkan dan premis itu juga diarahkan tutup selama 14 hari di bawah Seksyen 11 Akta Makanan 1983 untuk pemilik menjalankan kerja-kerja pembersihan.

Tambahnya, petis udang itu percayai dihasilkan di kilang itu untuk edaran ke seluruh negeri ini dan ia turut digunakan untuk membuat rojak.
Dalam perkembangan lain, Mohd. Wazir berkata, sebuah kilang pembuatan kicap di Jalan Batu Maung, Bayan Lepas di sini turut diperintah tutup selama 14 hari kerana beroperasi dalam keadaan yang tidak mematuhi standard kebersihan dan keselamatan yang ditetapkan.
Kata Mohd. Wazir, proses pembuatan kicap di kilang itu dikhuatiri boleh menyebabkan pencemaran silang kerana terdapat bahan asing seperti sarang labah-labah di dalam tong penapaian kacang soya serta najis tikus di lantai. – K! ONLINE


Pemuda mirip arwah Abam Bocey, undang kerinduan netizen
Oleh ALWANI ZAFIRAH

28 Disember 2021, 3:10 pm
PETALING JAYA – Sudah hampir dua tahun pemergian seorang anak seni bernama Syed Umar Mokhtar Syed Mohd. Redzuan atau lebih dikenali sebagai Abam Bocey yang dirasai segenap anggota masyarakat sehingga ramai yang bercerita tentang kebaikan yang dilakukan oleh arwah.
Namun baru-baru ini, tular sebuah video memaparkan seorang pemuda memiliki wajah mirip Allahyarham Abam sehingga perkongsian tersebut berjaya meraih 1.2 juta tontonan di laman TikTok milik @dak_opey.
Menerusi video tersebut, pemuda itu merupakan salah seorang pekerja di sebuah kedai makan dan tidak dinafikan, sekali pandang memang seperti ‘kembar’ arwah.
Menurut Opy lagi menerusi kapsyen yang ditinggalkan, bukan setakat perangai pemuda itu yang dianggap sama dengan pelawak tersebut, malah mimik muka serta suaranya juga hampir sama dengan arwah.
Sementara itu, rata-rata orang ramai turut terkesima dan sebak apabila melihat wajah pemuda itu yang persis dengan Abam Bocey sehingga ada yang meluahkan rasa rindu mereka kepada arwah di ruangan komen.
“Ya Allah, rindunya pada arwah Abam dengan lawaknya yang bersahaja dan menghiburkan, mempunyai budi pekerti yang baik, moga tenang di alam sana,” kata @Aliaa Alhasniey.

“Sebak saya yang menonton video ini, memang teringat pada arwah Abam,” kata @syfqizzre_.
“Memang nampak macam kembar arwah, Fad dan Achey mungkin boleh jumpa dengan pemuda tersebut untuk ubat rasa rindu pada sahabat mereka,” kata @Jamsari Bridal. – K! ONLINE


Urusan tergendala selepas jambatan runtuh
Oleh SITI A'ISYAH SUKAIMI

28 Disember 2021, 3:42 pm
DENGKIL – “Ibarat putus nyawa,” luah penduduk Kampung Orang Asli Sri Tanjung, Pasah Ismail, 37, berhubung masalah dihadapi komuniti di daerah Sepang terutama di sini berhubung jambatan di pekan Dengkil yang runtuh sejak 17 Disember lalu.
Menurutnya, penutupan jambatan tersebut sebelum bencana banjir menyebabkan urusan penduduk tergendala terutama untuk membeli barangan dan menyelesaikan perkara penting di pekan.
“Untuk saya yang hari-hari perlu ke pekan, apabila tiada jambatan ini… ia ibarat putus nyawa. Penduduk terpaksa melalui jalan jauh dan masuk ke laluan utama Kampung Dato Ahmad Razali, Dengkil.
“Sudahlah sewaktu banjir dan laluan Kota Warisan ditutup, kami terkepung tak boleh nak keluar mencari sumber makanan. Sekarang banjir dah surut, berdepan pula masalah jambatan runtuh di sini,” katanya ketika ditemui pada lawatan Menteri Besar Selangor, Datuk Seri Amirudin Shari ke lokasi jambatan runtuh tersebut di sini hari ini.
Ibu kepada dua anak itu berkata, dia memikirkan anak-anak penduduk di kawasan tersebut yang mahu ke sekolah kerana perlu melalui jalan jauh yang sering sesak dengan kenderaan.
“Kami berharap proses membaik pulih jambatan ini dapat berjalan lancar supaya ia siap segera untuk kegunaan dan kemudahan penduduk di sekitar sini kerana ini salah satu ‘nyawa’ penduduk,” katanya.

Pembantu kedai, Mohd. Azman Md. Zamri, 46, yang juga penduduk Kampung Sri Tanjung, Dengkil berkata, dia terpaksa melalui jalan sejauh kira-kira 15 kilometer (km) untuk ke pekan dan sudah tentu ia mengambil masa berbanding sebelum jambatan itu runtuh.
“Jambatan ini laluan utama untuk penduduk bukan sahaja ke pekan Dengkil, malah ke daerah Kuala Langat untuk menyelesaikan urusan. Selain itu, Klinik Kesihatan Dengkil juga di dalam pekan dan memanglah ada klinik swasta lain tetapi perlu mengeluarkan kos.
“Saya ada empat anak kesemuanya berusia antara 13 hingga tujuh tahun, jadi sekiranya jambatan ini siap sepenuhnya, ia memudahkan ibu bapa untuk menghantar ke sekolah kerana lebih dekat berbanding menggunakan laluan Kampung Dato Ahmad Razali,” katanya. – K! ONLINE


Ribut petir, hujan lebat di tiga negeri petang ini
Oleh ALWANI ZAFIRAH

28 Disember 2021, 3:14 pm
PETALING JAYA – Ribut petir, hujan lebat dan angin kencang dijangka berlaku melibatkan beberapa kawasan di negeri Selangor, Sarawak dan Sabah petang ini.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, keadaan cuaca buruk ini dijangka berlaku sehingga pukul 5 petang nanti.
Menurut MetMalaysia, di Selangor amaran ribut petir dikeluarkan melibatkan kawasan Klang dan Kuala Langat.
“Bagi negeri Sarawak, kawasan yang terlibat adalah Sri Aman, Sarikei, Sibu dan Bintulu (Tatau dan Bintulu) manakala bagi negeri Sabah adalah sekitar Pantai Barat (Kota Kinabalu, Tuaran, Ranau dan Kota Belud).
“Selain itu, amaran ribut petir dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam dalam tempoh melebihi sejam,” katanya di sini hari ini. – K! ONLINE


ASP Norhasnizam maut rempuh kereta masuk simpang
Oleh FITRI HAZIM

29 Disember 2021, 8:02 pm
SUNGAI BULOH – Seorang pegawai polis berpangkat Asisten Superintendan (ASP) maut selepas motosikal yang ditunggang merempuh sebuah kereta yang sedang membelok masuk ke simpang di Persiaran Shorea, Saujana Utama, dekat sini hari ini.
Dalam kejadian kira-kira pukul 10.30 pagi itu, ASP Norhasnizam Hamzah, 40, yang bertugas di Bahagian Perundangan/Siasatan, Jabatan Siasatan Jenayah Narkotik (JSJN) Bukit Aman disahkan meninggal dunia di lokasi kejadian.
Ketua Polis Daerah Sungai Buloh, Superintendan Shafa’aton Abu Bakar berkata, kemalangan tersebut melibatkan dua buah kenderaan iaitu motosikal jenis Yamaha Y15ZR yang ditunggang mangsa dan kereta jenis Perodua Bezza dipandu suri rumah berusia 36 tahun.
“Siasatan awal mendapati motosikal jenis Yamaha Y15ZR datang dari arah Saujana Utama menghala Jalan Kuala Selangor manakala Perodua Bezza dari arah Jalan Kuala Selangor menghala Saujana Utama.
“Sebaik tiba di tempat kejadian, Perodua Bezza tersebut mahu membelok masuk ke simpang sebelah kanan (Kilang Fong Yi Trading M Sdn. Bhd.)
“Kebetulan motosikal mangsa yang datang dari arah bertentangan tidak sempat mengelak lalu merempuh bahagian pintu hadapan sebelah kiri kenderaan berkenaan,” ujarnya kepada Kosmo! hari ini.

Menurutnya, rempuhan kuat itu menyebabkan mangsa tercampak dan disahkan meninggal dunia di tempat kejadian.
Katanya, kes disiasat dibawah Seksyen 41(1) Akta Pengangkutan Jalan (APJ) 1987. – K! ONLINE


Judi atas talian semakin diminati, elak dihidu polis
Oleh ASLIZA MUSA

29 Disember 2021, 8:11 pm
TAIPING – Perjudian dalam talian menggunakan peranti mudah alih dikesan menjadi trend dalam kegiatan haram itu di negeri ini dipercayai bagi mengelak dihidu pihak berkuasa.
Ketua Polis Perak, Datuk Mior Faridalathrash Wahid berkata, ini kerana pengendali judi cenderung
mengunakan peranti seperti tablet dan telefon pintar dalam modus operandi mereka.
Bagaimana pun katanya, pihaknya kekal konsisten dalam memerangi kegiatan perjudian di negeri ini meskipun modus operandi operator sindiket berkenaan sentiasa berubah-ubah.
“Jika dahulu mereka sewa premis tetapi kini semua dijalankan dalam talian termasuk pertaruhan dan pembayaran termasuk menggunakan peranti mudah alih.
“Itu antara cabaran yang dihadapi pakar judi kita tetapi kita tidak pernah berhenti malah lebih agresif untuk terus membanteras kegiatan ini di seluruh negeri,” katanya ketika ditemui selepas Program Hari Bertemu Pelanggan bersama Ketua Polis Perak di Taiping Mall di sini hari ini.
Menurut Mior Faridalathrash, kecekapan pihak polis ini menyaksikan seramai 1,632 individu ditahan atas pelbagai kesalahan perjudian sejak Januari lalu hingga semalam melibatkan wang tunai dipercayai hasil judi berjumlah RM269,735.

Katanya, tangkapan berkenaan adalah hasil 1,557 serbuan terhadap premis judi dalam talian dan judi ekor haram termasuk rampasan 344 unit peranti elekronik yang dipercayai digunakan dalam perjudian.
“Daripada jumlah tersebut judi ekor haram mencatatkan peningkatan ketara iaitu 1,302 serbuan dengan 1,336 tangkapan berbanding tahun lalu sebanyak 652 serbuan dan 691 tangkapan.
“Bagaimana pun, kegiatan judi dalam talian pula turun apabila merekodkan 255 serbuan dengan 296 tangkapan berbanding 269 serbuan dan 395 tangkapan tahun lalu,” katanya.
Tambah beliau, tindakan pemotongan elektrik juga telah diambil ke atas 76 premis yang terlibat dalam aktiviti perjudian dalam talian mengikut Seksyen 21A(1) Akta Rumah Judi Terbuka 1953. – K! ONLINE


Pasangan kekasih dihukum ‘mandi’ dalam longkang kerana berdua-duaan
Oleh KOSMO!

29 Disember 2021, 8:00 pm
JAKARTA – Dua remaja di Indonesia tular di media sosial apabila dihukum ‘mandi’ di dalam longkang selepas ditangkap berdua-duaan dan melakukan perbuatan tidak bermoral, lapor laman berita Suara.com hari ini.
Video itu dimuat naik ke akaun Instagram bernama @penajam_terkini.
Menerusi video tersebut, kelihatan seorang remaja lelaki sedang merangkak di dalam longkang dengan wajahnya dipenuhi lumpur hitam.
Seorang remaja perempuan dilihat mengekorinya dari belakang lalu turut merangkak memasuki longkang tersebut.
Tidak lama selepas itu itu, seorang penduduk dilihat menendang remaja lelaki berkenaan supaya dia merangkak dalam keadaan lebih rendah di dalam longkang.
Berdasarkan keterangan pada video tersebut, kedua-dua remaja tersebut dihukum selepas penduduk menangkap mereka duduk berdua-duan dan melakukan perbuatan tidak bermoral.

Video itu menjadi tular dengan ramai netizen membanjiri ruangan komen.
“Lebih baik bawa jumpa ibu bapa mereka. Ataupun kahwinkan terus,’’ tulis seorang netizen. – Agensi


Tular kepala lelaki tersepit ketika naik eskalator
Oleh KOSMO!

29 Disember 2021, 9:00 pm
JAKARTA – Satu video yang menunjukkan kepala seorang lelaki tersepit pada eskalator menjadi tular di media sosia Indonesia baru-baru ini, lapor laman berita Suara.com semalam.
Video tersebut dimuat naik menerusi aplikasi TikTok @anggasschr, sekali gus membuatkan netizen tertanya-tanya bagaimana perkara tersebut boleh berlaku.
“Kepala tersepit ketika menaiki eskalator,” demikian kenyataan dimuat naik bersama video tersebut.
Peristiwa itu dikatakan berlaku di pusat beli belah Mangga Dua, Jakarta Tengah.
Beberapa orang pengunjung dilihat turut membantu mengeluarkan kepala lelaki yang tersepit itu sehingga ia berjaya dikeluarkan.
Netizen yang menonton video itu kemudiannya meninggalkan pelbagai komen dengan rata-ratanya berasa hairan tentang bagaimana insiden itu boleh berlaku.

“Adakah dia (mangsa) menaiki eskalator sambil menunduk? Bagaimana kepalanya boleh tersepit begitu?” kata seorang pengguna.
“Nampaknya, mungkin dia menaiki eskalator sambil melihat ke bawah dan tidak sedar ada tembok di bahagian atas,” komen seorang netizen lain.  – AGENSI


Banjir: 14 buah daerah di 5 negeri masih terjejas
Oleh MOHD. HUSNI MOHD. NOOR

29 Disember 2021, 8:07 pm
PUTRAJAYA – Lima buah negeri membabitkan 14 buah daerah masing-masing di Kelantan, Pahang,
Melaka, Negeri Sembilan dan Selangor masih terkesan dengan banjir setakat hari ini.
Agensi Pengurusan Bencana Negara (Nadma) menerusi satu kenyataan berkata, setakat tengah hari tadi, seramai 9,414 orang mangsa daripada 2,708 Ketua Isi Rumah (KIR) direkodkan masih berlindung di 93 Pusat Pemindahan Sementara (PPS).
Menurutnya, ia menjadikan jumlah kumulatif mangsa terkesan bencana banjir di seluruh negara adalah seramai 116,273 orang daripada 31,949 KIR.
“Sehingga jam 2 petang tadi, operasi banjir seluruh negara melibatkan keanggotaan 40,813 orang anggota agensi responder menggunakan sejumlah 3,419 gabungan aset pelbagai agensi.
“Bagi edaran bekalan makanan pula, Jabatan Kebajikan Masyarakat (JKM) telah membuat 465,092 pek makanan berbungkus yang disediakan sebanyak tiga kali sehari termasuk keperluan asas kepada mangsa-mangsa yang terkesan banjir,” katanya hari ini.
Dalam pada itu, Nadma berkata, Jabatan Mineral dan Geosains (JMG) turut melaporkan 121 insiden tanah runtuh telah dilaporkan berlaku di seluruh negara sepanjang tempoh Monsun Timur Laut (MTL) 2021/2022 sehingga ke hari ini.

“Pihak JMG telah dan sedang mengambil tindakan yang sewajarnya dengan kerjasama Jabatan Kerja Raya (JKR) dan Lembaga Lebuh Raya Malaysia (LLM).
“JMG dan JKR telah diminta untuk menyelaras pelaporan tanah runtuh supaya ianya lebih menyeluruh dan turut melibatkan kawasan cerun di bawah seliaan pihak berkuasa tempatan (PBT),” katanya.
Selain itu, kerajaan komited dalam memastikan kelancaran usaha-usaha pasca bencana dapat dilaksanakan dengan lancar antaranya aktiviti-aktiviti pembersihan, bekalan elektrik dan air, pembaikan pencawang elektrik dan menara telekomunikasi serta perkhidmatan pembentungan. – K! ONLINE


Pelabuhan Klang pecah rekod pengendalian kontena
Oleh AMREE AHMAD

29 Disember 2021, 7:13 pm
PUTRAJAYA – Meskipun berdepan pelbagai cabaran, Pelabuhan Klang di Selangor berjaya memecahkan rekod jumlah pengendalian kontena tertinggi dalam sejarah pengoperasiannya.
Berita gembira itu disahkan oleh Menteri Pengangkutan, Datuk Seri Dr. Wee Ka Siong sambil memaklumkan sebanyak 13.64 juta TEU dikendalikan pelabuhan tersebut setakat semalam.
“Jumlah berkenaan telah berjaya mencapai prestasi cemerlang dengan mengatasi rekod pada 2019 lalu iaitu sebanyak 13.58 juta TEU,” katanya menerusi satu kenyataan di sini hari ini.
Kejayaan itu menepati ramalan beliau ketika berucap pada Majlis Anugerah Kecemerlangan Pengangkutan dan Logistik Antarabangsa Kuala Lumpur 2021 di sini pada 21 Disember lalu.
Pelabuhan Klang yang dibuka penjajah British sekitar 1890-an, ketika ini mengandungi tiga terminal berbeza dan merupakan pelabuhan ke-12 tersibuk di dunia dari segi kuantiti TEU.
Asalnya dikenali sebagai Port Swettenham sebelum diubah kepada nama sekarang pada 1972 lalu, ia kini termasuk dalam senarai 20 buah pelabuhan paling sibuk di dunia sejak 2003.

Mengulas lanjut, Ka Siong berkata, sebahagian besar kejayaan itu hasil komitmen dan usaha bersepadu pemain logistik dan agensi kerajaan yang diterajui Lembaga Pelabuhan Klang.
“Operator terminal iaitu Northport dan Westport terbukti menguruskan operasi dengan baik malah mengendalikan tambahan TEU dengan mengoptimumkan sumber sedia ada,” katanya.
Pencapaian cemerlang itu ujarnya, juga dibantu peningkatan penggunaan pendigitalan untuk mengatasi pelbagai cabaran semasa seperti impak isu Covid-19 dan bencana banjir besar. – K! ONLINE


Banjir: 110 kes penyakit berjangkit, tiada kes Covid-19 baharu
Oleh SITI A'ISYAH SUKAIMI

29 Disember 2021, 9:31 pm
PUTRAJAYA – Sebanyak 110 kes penyakit berjangkit yang dikesan dalam kalangan mangsa banjir.
Ketua Pengarah Kesihatan, Tan Sri Dr. Noor Hisham Abdullah berkata, ia melibatkan jangkitan saluran pernafasan akut (81 kes), penyakit kulit (16 kes) dan  acute gastroenteritis (13 kes).
“Selain itu, tiada kes Covid-19 baharu dilaporkan dalam kalangan mangsa banjir. Jumlah keseluruhan adalah kekal sebanyak 434 kes.
“Dalam masa sama, tiada pertambahan kluster baharu yang dilaporkan hari ini dalam kalangan mangsa banjir di Pusat Perpindahan Sementara (PPS),” katanya dalam satu kenyataan di sini hari ini.
Ujarnya, sebanyak 88 PPS masih beroperasi dengan negeri dilanda banjir melibatkan Kelantan, Pahang, Selangor, Negeri Sembilan dan Melaka manakala seramai 12,421 mangsa terjejas. -K!ONLINE


Positif Covid-19 tahap tiga, Aliff Syukri mohon maaf bimbang umur tidak panjang
Oleh HARYATI KARIM

29 Disember 2021, 9:59 pm
PETALING JAYA – Ushawan popular, Datuk Aliff Syukri memohon doa orang ramai selepas dia telah disahkan dijangkiti virus Covid-19 tahap tiga.
Aliff yang kini sedang menerima rawatan di sebuah hospital membuat pendedahan tersebut menerusi Instagramnya sebentar tadi.
“Kepada semua sahabat atau sesiapa sahaja yang mengenali saya, saya memohon kemaafan sekiranya pernah menyakiti awak, maaf sekiranya pernah terkasar, maaf sekiranya pernah mengumpat, termakan sengaja atau pun tidak.
“Sesungguhnya yang buruk itu datang daripada saya dan yang baik datang daripada Allah.
“Rasa lega sudah mohon maaf pada semua, takut-takut umur saya tidak panjang,” tulis Aliff dalam Instagramnya.
Dalam pada itu, Aliff turut memberitahu dia kini dirawat di hospital kerana virus tersebut sudah sampai ke bahagian paru-parunya.

“Doakan saya cepat sembuh kerana saya dijangkiti Covid tahap tiga melibatkan paru-paru saya. Saya telah ditahan di wad hospital untuk rawatan rapi. Doa kalian amat saya hargai,” tulisnya lagi.
Aliff yang baru sahaja pulang daripada percutian di Turki bersama keluarganya baru-baru ini telah di masukkan ke hospital sejak semalam.
Sementara ahli keluarganya yang lain hanya menjalani kuarantin kendiri di rumah.
Terdahulu, Aliff meluahkan rasa sedihnya apabila resort miliknya, Sugeh Hill Exclusive Eco Resort yang terletak di Janda Baik, Pahang hampir musnah dalam musibah banjir yang melanda beberapa buah negeri sebelum ini.
Ketika kejadian banjir tersebut, Aliff sedang bercuti di Istanbul, Turki. – K! ONLINE


Kes sembuh lepasi kes harian
Oleh SITI A'ISYAH SUKAIMI

29 Disember 2021, 7:57 pm
PUTRAJAYA – Kes sembuh merekodkan sebanyak 4,322 kes sekali gus melebihi kes harian, menjadikan jumlah keseluruhan kes sembuh daripada Covid-19 sebanyak 2,677,406 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan baharu pula mencatatkan  sebanyak 3,683 kes termasuk 239 kes import, manakala jumlah keseluruhan kes positif Covid-19 mencecah 2,750,516 kes.
“Daripada kes harian yang dilaporkan hari ini, 56 kes (1.5 peratus) adalah kategori tiga, empat dan lima serta 3,627 kes (98.5 peratus) kategori satu dan dua.
“Terdapat enam kluster baharu dengan jumlah kluster aktif sebanyak 227 kluster,” katanya dalam satu kenyataan di sini hari ini.
Ujarnya, sebanyak 288 kes sedang dirawat di Unit Rawatan Rapi dan 162 kes memerlukan bantuan pernafasan. – K! ONLINE


Banjir: Tiada ban pecah di Taman Sri Muda
Oleh ISKANDAR SHAH MOHAMED

29 Disember 2021, 7:27 pm
SHAH ALAM – Kerajaan Selangor menafikan dakwaan banjir teruk di Taman Sri Muda di sini, berpunca akibat ban pecah dan pembinaan sebuah projek perumahan berdekatan pintu air kawasan berkenaan.
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri, Ir. Izham Hashim menegaskan tiada sebarang ban pecah dikesan di taman itu kecuali limpahan air akibat hujan lebat.
Katanya, fenomena banjir kali ini dianggap luar biasa kerana menerima taburan hujan amat tinggi sehingga 400 milimeter (mm).
“Keadaan itu mengakibatkan air melimpah sehingga banjir teruk kerana kawasan Selangor biasanya hanya menerima hujan antara 80 hingga 100mm.
“Justeru, tiada ban pecah seperti yang didakwa malah kita akan menaik taraf lagi ban sedia ada di kawasan pintu air tersebut,” katanya selepas meninjau Pintu Air Taman Sri Muda di sini, hari ini.
Terdahulu, tular sebuah video memaparkan Pengerusi Gabungan Badan Bukan Kerajaan (NGO) Selangor, Datuk Nazilah Idris mempersoalkan isu pembinaan sebuah projek perumahan baharu berdekatan kunci air tersebut yang didakwa menjadi punca utama banjir di Taman Sri Muda dan berlaku ban pecahan yang menyebabkan limpahan air Sungai Klang.

Jelas Izham, projek perumahan baharu itu sudah mendapat kebenaran merancang daripada MBSA pada 2015.
“Projek yang diluluskan pada 2017 itu mematuhi spesifikasi ditetapkan termasuk berkaitan faktor jarak dengan rizab dan mempunyai kolam takungan. Ia tiada kaitan langsung dengan punca banjir dan hanya menjadi mangsa keadaan,” ujarnya.
Dalam pada itu, beliau berkata, kerajaan negeri sudah meluluskan pembinaan pintu air baharu bagi mengurangkan risiko banjir di Taman Sri Muda.
“Pintu air berkenaan kelak akan dilengkapi pam yang mampu mengepam keluar 5,100 liter air per saat.
“Selain itu, kita akan membeli mesin janakuasa bergerak bagi memastikan pintu air sedia ada terus berfungsi sekiranya bekalan elektrik terputus,” katanya. -K! ONLINE


Penggunaan peranti elektronik ketika pandemik tingkat masalah mental remaja
Oleh KOSMO!

29 Disember 2021, 6:00 pm
ONTARIO, KANADA – Satu kajian mendapati bahawa pendedahan berlebihan terhadap skrin peranti elektronik sepanjang tempoh pandemik telah meningkatkan masalah kesihatan mental serta tingkah laku dalam kalangan kanak-kanak dan remaja, lapor agensi berita United Press International (UPI) semalam.
Kajian diterbitkan dalam jurnal JAMA Network Open itu dijalankan ke atas lebih 2,000 kanak-kanak dan remaja berusia dua hingga 18 tahun di Ontario, Kanada.
Hasilnya mendedahkan bahawa terdapat hubung kait antara kesihatan mental dan masalah tingkah laku dengan aktiviti melibatkan penggunaan skrin seperti menonton televisyen, bermain permainan video serta menggunakan peranti lain termasuk komputer.
Selain itu, remaja yang melakukan aktiviti sedemikian turut mengalami kadar kemurungan, kebimbangan dan kegelisahan yang lebih tinggi termasuk masalah hiperaktif.
Gejala itu meningkat dalam kalangan kanak-kanak yang menghabiskan masa selama sembilan jam atau lebih dalam sehari menggunakan peranti elektronik. Ia menjadi kebiasaan ketika pandemik apabila sekolah ditutup.
Menurut pengarang kajian, Dr. Catherine S. Birken, kesan tersebut akan menjadi lebih besar sekiranya lebih banyak masa dihabiskan pada skrin.

“Kanak-kanak dengan masa skrin yang lebih lama mempunyai tahap gejala kesihatan mental lebih tinggi berbanding mereka yang kurang melakukan aktiviti tersebut,’’ katanya.
Sementara itu, kajian yang sama turut mendapati bahawa kanak-kanak dan remaja berusia enam ke 18 tahun yang menghabiskan masa melebihi dua jam setiap hari untuk menonton televisyen dan peranti elektronik, bermainan permainan video serta berbual secara maya adalah lebih mudah mengalami tekanan, keresahan, hiperaktif dan sukar memberi perhatian.
“Selain itu, kaedah pembelajaran secara online melebihi dua jam sehari turut berkait rapat dengan tekanan dan kegelisahan dalam kalangan mereka yang berusia enam ke 18 tahun,” kata Birken. – AGENSI


Dijel 5 bulan ugut bapa bakar rumah jika tidak beli burger
Oleh NUZULSHAM SHAMSUDDIN

29 Disember 2021, 6:20 pm
SELAYANG – Padah mengugut bapanya hendak membakar rumah sekiranya tidak dibelikan burger, seorang lelaki dihukum penjara lima bulan oleh Mahkamah Majistret di sini hari ini.
Majistret Nur Hafizah Rajuni menjatuhkan hukuman itu terhadap tertuduh Mohammad Adib Akmal Mohd. Sauffi, 29, selepas tertuduh mengaku bersalah atas pertuduhan yang disabitkan ke atasnya.
Mahkamah turut memerintahkan hukuman penjara itu bermula dari tarikh tertuduh ditangkap pada 28 Disember iaitu semalam.
Mengikut pertuduhan, Mohammad Adib didakwa telah melakukan ugutan jenayah terhadap Mohd. Sauffi Baharudin ,65, dengan mengugut hendak membakar rumah sehingga mendatangkan ketakutan.
Kesalahan itu dilakukan di sebuah rumah di Taman Bolton, Batu Caves, Gombak di sini pukul 10 malam pada 27 Disember lalu (2021) yang didakwa mengikut Seksyen 506 Kanun Keseksaan.
Hukuman bagi seksyen itu memperuntukkan penjara maksimum dua tahun atau dengan denda atau kedua-duanya jika sabit kesalahan.

Terdahulu Timbalan Pendakwa Raya Anis Farhah Ahmad Hilmi memohon mahkamah mengenakan hukuman setimpal sebagai pengajaran kerana mangsa dalam kes ini adalah bapa kandung tertuduh.
“Sepatutnya sebagai anak, tertuduh sepatutnya menjaga bapa bukan mengugut hingga mendatangkan ketakutan,” kata pihak pendakwaan itu.
Bagaimanapun tertuduh yang diwakili peguam Yayasan Bantuan Guaman Kebangsaan (YBGK) M. Mariappan memohon mahkamah mengenakan hukuman yang ringan kerana anak guamnya hanya berniaga kecil-kecilan dengan pendapatan RM1,000 sebulan.
Mengikut fakta kes, pada hari kejadian ketika mangsa keluar telah menerima panggilan daripada anaknya iaitu tertuduh yang telah menyuruhnya membelikan burger dan pulang segera ke rumah.
Pada masa sama, tertuduh turut berkata sekiranya mangsa tidak membelikan burger, dia mengugut untuk membakar rumah. Takut dengan keadaan itu, mangsa kemudian telah bertindak membuat laporan polis. – K! ONLINE


Malaysia bakal berdepan situasi bencana alam lebih kerap
Oleh MOHD. HUSNI MOHD. NOOR

29 Disember 2021, 6:17 pm
PUTRAJAYA – Sekumpulan pakar bencana dan cuaca tempatan berpendapat Malaysia akan terus berdepan situasi bencana alam luar biasa yang lebih kerap pada masa akan datang.
Perkara itu dikongsi Menteri di Jabatan Perdana Menteri (Tugas-Tugas Khas), Datuk Dr. Abd. Latiff Ahmad selepas mengadakan sesi libat urus bersama sekumpulan tujuh penyelidik berkenaan, hari ini.
Abd. Latiff berkata, penyelidik tempatan itu juga meramalkan bencana alam mungkin akan berlaku di kawasan yang langsung tidak dijangka.
“Kita tidak mungkin akan menikmati suasana yang aman daripada bencana alam pada masa depan.
“Jika dahulu, bencana alam mungkin berlaku sekali sekala namun, kini ia lebih kerap dan turut melanda kawasan yang tidak difikirkan boleh berlaku bencana,” katanya pada sidang akhbar perkembangan banjir, hari ini.
Katanya, tiada siapa boleh bayangkan daerah Jelebu, Negeri Sembilan yang paling kering itu pun boleh dilanda banjir luar biasa.

Abd. Latiff berkata, beliau menerima pelbagai cadangan, maklum balas dan penambahbaikan perlu daripada pakar dan penyelidik itu untuk dikemukakan kepada Jemaah Menteri kelak.
“Kertas cadangan itu akan saya bentangkan pada mesyuarat Kabinet pertama tahun depan yang dijadualkan pada 12 Januari 2022.
“Saya harap kerajaan dapat terima cadangan mereka dgn terbuka kerana mereka turut berada di lapangan dan lokasi bencana,” katanya.
Dalam pada itu, Abd. Latiff berkata, beliau turut menasihatkan orang ramai supaya sentiasa merujuk ramalan cuaca oleh Jabatan Meteorologi Malaysia (MetMalaysia) bagi mendapatkan info cuaca terkini. – K! ONLINE


Harimau bintang larikan anjing peliharaan
Oleh KOSMO!

29 Disember 2021, 7:00 pm
NEW DELHI – Satu rakaman video memaparkan seekor harimau bintang melompat di atas pagar sebuah rumah setinggi lebih tiga meter di India sebelum membaham dan membawa lari seekor anjing dari kediaman tersebut, lapor akhbar Daily Star semalam.
Berdasarkan video tersebut, anjing itu pada mulanya dilihat mengundur ke belakang selepas terdengar bunyi daripada harimau bintang itu.
Haiwan buas itu kemudian melompat ke atas pagar, membaham dan menangkap anjing tersebut sebelum membawa lari haiwan itu ke dalam hutan.
Menurut laporan, harimau bintang itu sedang berkeliaran di kawasan kejiranan tersebut di negeri Madhya Pradesh sambil mencari makanan apabila ia ternampak anjing itu di belakang pintu pagar. – AGENSI


Remaja 15 tahun antara 4 PATI warga Thailand ditahan PGA
Oleh YATIMIN ABDULLAH

29 Disember 2021, 5:42 pm
RANTAU PANJANG – Batalion 7 Pasukan Gerakan Am (PGA) menahan empat pendatang asing tanpa izin (PATI) warga Thailand termasuk seorang remaja berusia 15 tahun di Lebuh Raya Rantau Panjang-Pasir Mas di sini semalam.
Kesemua suspek ditahan pada pukul 6 petang selepas anggota PGA menahan sebuah kenderan pelbagai guna (MPV) jenis Perodua Alza yang dipandu seorang wanita warga Thailand.
Pegawai Pemerintah Batalion 7 PGA, Superintendan Azhari Nusi berkata, anggota PGA melihat MPV berkenan dipandu dalam keadaan mencurigakan semasa menjalankan serbuan rondaan di kawasan itu.
Menurutnya, anggota bertugas telah menahan kenderaan itu sebelum membuat pemeriksaan terhadap dua wanita dan tiga lelaki PATI warga Thailand berusia 15 hingga 21 tahun.
“Keempat-empat PATI itu didapati tidak mempunyai sebarang dokumen pengenalan diri yang sah.
“Selain itu, PGA turut menahan seorang wanita warga Thailand yang bertindak sebagai tekong darat mengangkut kesemua suspek,” katanya ketika dihubungi Kosmo! hari ini.

Menurut Azhari, kesemua PATI dibawa ke Balai Polis Pasir Mas di sini untuk siasatan lanjut.
Tambahnya, kes disiasat mengikut Seksyen 26J Akta Antipemerdagangan Orang dan Antipenyeludupan Migran (Atipsom) 2007 dan Seksyen 6 (3) Akta Imigresen 1959/63. – K! ONLINE


Kerajaan pastikan Bantuan Banjir Keluarga Malaysia disalurkan secara berkesan
Oleh LUQMAN RIDHWAN MOHAMED NOR

29 Disember 2021, 6:48 pm
PUTRAJAYA – Kerajaan akan memastikan segala bantuan serta kemudahan kepada mangsa-mangsa banjir dilaksanakan secara komprehensif, berkesan dan menyeluruh di bawah Bantuan Banjir Keluarga Malaysia dengan nilai keseluruhan sebanyak RM1.4 bilion.
Perdana Menteri, Datuk Seri Ismail Sabri Yaakob berkata, di bawah inisiatif itu, kerajaan telah melaksanakan beberapa penambahbaikan berhubung Bantuan Wang Ihsan (BWI).
Pertama, kata beliau, adalah pemberian RM1,000 kepada setiap Ketua Isi Rumah (KIR) yang terjejas akibat banjir, seterusnya menyalurkan kepada semua KIR yang terkesan termasuk kepada mereka yang tidak berpindah ke Pusat Pemindahan Sementara (PPS).
“Ketiga adalah pemberian RM10,000 kepada waris mangsa yang meninggal dunia, manakala keempat, mangsa-mangsa yang terjejas akibat banjir boleh menuntut BWI setiap kali bencana menimpa berbanding sebelum ini hanya sekali sahaja semasa berlakunya Monsun Timur Laut.
“Menyedari mangsa-mangsa banjir memerlukan wang tunai, kerajaan-kerajaan negeri telah membuat bayaran BWI yang telahpun bermula pada 27 Disember yang lalu dan dijangka selesai minggu ini,” katanya dalam satu kenyataan hari ini.
Bagaimanapun, menurut Ismail Sabri, Selangor dan Pahang mungkin sedikit lewat berikutan melibatkan jumlah mangsa yang ramai.

“Bagi tujuan ini, saya telah mengarahkan pihak-pihak berkaitan agar mempermudahkan urusan pembayaran tanpa sebarang birokrasi atau tanpa perlu mengisi pelbagai borang seperti sebelum ini.
“Setakat data terkini, lebih 30,000 KIR telah didaftarkan untuk menerima BWI,” katanya.
Beliau berkata, Agensi Pengurusan Bencana Negara (Nadma) telahpun menyalurkan peruntukan awal BWI sebanyak RM34 juta kepada 11 buah negeri.
Berhubung bayaran BWI untuk kematian pula, katanya, seramai 25 orang waris telahpun menerima bantuan RM10,000 seperti diumumkan.
“Kerajaan juga telah memperuntukkan sejumlah RM100 juta bagi menggerakkan kerja-kerja pasca banjir. Selain itu, kerajaan turut menambah RM50 juta lagi khusus untuk negeri Selangor dan Pahang bagi tujuan sama.
“Peruntukan ini akan digunakan bagi melaksanakan kerja-kerja pembaikan dan pembersihan rumah penduduk dan fasiliti awam yang rosak,” katanya.
Pada masa ini, menurut Ismail Sabri, Kementerian Perumahan dan Kerajaan Tempatan (KPKT) bersama-sama Jabatan Pengurusan Sisa Pepejal Negara (JPSPN), Perbadanan Pengurusan Sisa Pepejal dan Pembersihan Awam (SWCorp) serta kontraktor dilantik sedang giat menjalankan kerja-kerja pembersihan di kawasan yang terkesan dengan bencana banjir.
“Bagi mempercepat kerja-kerja mengutip, membersih dan menghantar sisa banjir ke tapak pelupusan, KPKT telah menambah bilangan sumber tenaga dengan melantik lebih banyak kontraktor untuk turun ke lapangan termasuk kawasan-kawasan yang tidak dapat diakses sebelum ini.
“Dengan itu, kerajaan memperuntukkan RM10 juta tambahan antaranya bagi membiayai perkhidmatan kutipan sisa banjir serta kerja-kerja pembersihan jalan, fasiliti awam dan halaman rumah mangsa,” katanya.
Setakat 28 Disember 2021, katanya, sebanyak 3,000 tan sisa banjir telah dibersihkan di lima buah negeri yang terkesan iaitu Selangor, Pahang, Wilayah Persekutuan Kuala Lumpur, Negeri Sembilan dan Melaka yang melibatkan lebih 1,700 tenaga kerja di bawah seliaan KPKT. – K! ONLINE


Kolej SMART lancar Community English Language Learning (CELL)
Oleh HARRITH HISHAM

29 Disember 2021, 6:39 pm
KUALA LUMPUR – Kolej SMART melancarkan inisiatif Community English Language Learning (CELL) dengan menggunakan teater sebagai platform untuk memperkenalkan pengajian, latihan dan penggunaan Bahasa Inggeris kepada pelajar.
Pengerusi Yayasan Bena Nusa, Datuk Seri Johari Abdul Ghani berkata, usaha ini adalah amat penting kepada komuniti di sini khususnya belia daripada golongan B40 untuk diberikan pendedahan yang secukupnya.
“Seramai 20 pelajar akan menyertai kohort awal yang bakal memulakan kelas hujung minggu mereka bermula Januari 2022.
“Disamping itu, sebanyak 10 kohort akan dijalankan sepanjang tahun bagi memberi peluang kepada semua pelajar dan belia yang terdapat di kawasan ini,” katanya ketika berucap pada Majlis Perasmian Community English Language Learning (CELL) di sini, hari ini.
Jelasnya lagi, penggunaan bahasa Inggeris bukan sahaja penting malah turut menjadi kriteria utama di dalam industri masa ini.
Dalam pada itu, Kolej SMART turut melancarkan Makmal Teknologi Keselamatan serta Program (CSR) Komputer untuk Komuniti hari ini.

Ketua Pegawai Eksekutif (CEO) Kolej SMART, Anand Pon berkata, Kolej SMART juga berada dalam misi untuk melahirkan tenaga kerja mahir terutamanya dalam bidang teknologi keselamatan yang dilihat kurang di Malaysia.
“Ini adalah peluang kami untuk membuka ruang kepada industri dan tawaran syarikat untuk melatih pekerja mereka supaya menjadi lebih cekap.
“Makmal teknologi ini juga menawarkan latihan yang komprehensif bertujuan untuk memberikan pengalaman praktikal dan latihan penuh kepada pelajar termasuk pengetahuan yang diperlukan untuk pekerjaan awal,” katanya.
Dalam pada itu, Kolej SMART turut memeterai memorandum persefahaman bersama Security Plus Academy (SPA) dalam Sistem Latihan Dual Nasional (SLDN). – K! ONLINE


Penghuni sesak nafas, cedera rumah terbakar
Oleh NOOR HASLIZA NUSI

29 Disember 2021, 6:31 pm
GEORGE TOWN – Seorang penghuni lelaki dilaporkan mengalami kecederaan pada beberapa anggota badan dan sesak nafas selepas kediaman yang dihuninya di Jalan Perak, Jelutong terbakar petang tadi.
Mangsa berusia dalam lingkungan 50-an yang belum dikenalpasti identiti itu dikatakan cedera pada kepala, kaki dan tangan dalam kejadian kebakaran berlaku kira-kira pukul 4.20 petang.
Ketua Balai Bomba dan Penyelamat Jalan Perak, A’ Azelan Hassan berkata, pihaknya menerima panggilan berhubung kejadian berlaku pada pukul 4.23 petang dan tiba ke situ kurang 10 minit kemudian.
Menurutnya, operasi tersebut turut mendapat bantuan anggota dari Balai Bomba dan Penyelamat Bayan Baru dan Bagan Jermal.
“Kebakaran melibatkan sebuah rumah kelas C dengan anggaran kemusnahan 70 peratus dan telah dapat dikawal pada pukul 4.47 petang tadi.
“Kerja-kerja pemadaman masih dijalankan dengan bantuan Pasukan Bomba Sukarela berdekatan.

“Terdapat seorang mangsa mengalami kecederaan semasa menyelamatkan diri dan telah diberi rawatan awal oleh unit Bantuan Perkhidmatan Kecemasan (EMRS) sebelum dikejarkan ke Hospital Pulau Pinang,” katanya.
Punca kebakaran berlaku dan kerugian masih dalam siasatan. – K! ONLINE


Anak mengaku ayah sendiri lelaki ‘gay’
Oleh MOHD RIDZAUDDIN ROSLAN

29 Disember 2021, 6:45 pm
PETALING JAYA – Naluri seorang lelaki bergelar ayah yang mempunyai kecenderungan terhadap cinta sesama jenis akhirnya terbongkar selepas anaknya sendiri mendedahkan perkara itu.
Pendedahan itu dibuat seorang wanita ketika mengikuti sesi bual bicara bersama seorang ‘content creator’ di YouTube menerusi akaun Hazeman Huzir.
Menurut wanita itu, ayahnya sudah beberapa kali ‘kantoi’ dengan dengan anak-anaknya sejak mereka kecil dengan memperlihatkan keinginan lelaki itu terhadap kaum sejenis.
“Ayah dan mak berkahwin selepas diaturkan oleh nenek dan dikurniakan tiga orang cahaya mata termasuk saya. Bagaimanapun, mereka sudah bercerai.
“Perbuatan ayah diketahui oleh abang saya dahulu dimana ketika emak tiada di rumah, ayah berada dengan lelaki lain. Dia juga sudah minta maaf dan kami sudah tidak pendam apa-apa lagi,” katanya dalam sesi bual bicara itu.
Jelasnya, nafsu songsang ayahnya juga turut terbongkar ketika dia mahu masuk ke asrama apabila telefon bimbit diberikan mempunyai video lucah sesama jenis.

“Abang kedua juga pernah masuk ke dalam bilik dan melihat ayah hanya memakai tuala bersama individu lain,” jelasnya.
Ketika ditanya mengapa ibu dan ayahnya mengambil keputusan untuk berpisah, wanita itu berkata, ibunya mendedahkan lelaki itu tidak memberikan nafkah batin hampir lima tahun.
“Ayah lima tahun tidak sentuh emak dengan alasan mati pucuk, tetapi ibu kata ayah mempunyai ramai kawan lelaki dan minta saya untuk memahami situasi itu.
“Sebenarnya ayah yang mahukan penceraian itu tetapi emak masih bertahan kerana memikirkan nasib anak-anak,” ujarnya.
Difahamkan, ayah wanita itu kini sedang dirawat di hospital kerana dijangkiti penyakit HIV ekoran gaya hidup songsang yang diamalkan sebelum ini. – K! ONLINE


Putrajaya diramal alami ribut petir malam ini
Oleh ZULKIFLI MANZOR

29 Disember 2021, 6:24 pm
PETALING JAYA – Ribut petir, hujan lebat dan angin kencang dijangka berlaku di beberapa kawasan di seluruh negara malam ini.
Kawasan terlibat adalah Putrajaya, Johor Bahru di Johor dan Klang, Petaling serta Sepang di Selangor.
Jabatan Meteorologi Malaysia (MetMalaysia) berkata, beberapa kawasan di Sarawak turut diramal mengalami cuaca sama.
“Samarahan (Simunjan), Sri Aman (Sri Aman), Sibu (Selangau), Kapit (Song dan Belaga), Bintulu (Tatau), Miri (Marudi) dan Limbang.
“Sabah di Pedalaman (Kuala Penyu, Beaufort, Keningau dan Tambunan), Pantai Barat (Papar, Ranau dan Kota Belud) dan Sandakan (Tongod),” kata MetMalaysia dalam satu kenyataan petang ini.
Terdahulu, MetMalaysia mengeluarkan amaran hujan berterusan dijangka berlaku di Johor, Kelantan, Terengganu dan Pahang di Jerantut, Maran, Kuantan, Pekan dan Rompin esok sehingga 1 Januari 2022.

“Hujan berterusan dijangka berlaku di negeri Sabah: Tawau (Lahad Datu), Sandakan (Telupid, Kinabatangan, Beluran dan Sandakan) dan Kudat sehingga 2 Januari 2022,” katanya. – K! ONLINE


Banjir: Katil, tilam kehabisan stok
Oleh ISKANDAR SHAH MOHAMED

29 Disember 2021, 4:37 pm
SHAH ALAM – Katil dan tilam umpama ‘pisang goreng panas’ apabila permintaan terhadapnya tinggi dalam kalangan mangsa banjir di sekitar bandar raya ini dan Klang sehingga ada sesetengah kedai telah kehabisan stok.
Situasi itu mengakibatkan para peniaga terpaksa membuat tempahan dari negeri lain dengan tempoh penghantarannya mencecah dalam dua minggu.
Tinjauan Kosmo! di sekitar Padang Jawa dan Seksyen 7 di sini antara barangan lain turut habis dijual adalah tikar getah, kabinet dapur, rak pinggan mangkuk dan rak baju selain penduduk terus mencari katil dan tilam.
Pembantu Kedai Perabot Nabilah, Fatin Nadihah Shamsol, 28, berkata pihaknya menerima hampir 300 orang pelanggan setiap hari sejak Isnin minggu lalu.
“Mereka terdiri daripada mangsa banjir terjejas teruk dan mahu membeli katil serta tilam yang dianggap keperluan utama ketika ini.
“Setakat ini, semua barangan itu sudah habis dijual dan syarikat kami perlu menunggu stok tempahan baharu daripada kilang,” katanya ketika ditemui di sini hari ini.

Tambahnya, set katil dan tilam itu dijual pihaknya dengan harga RM250 ke atas termasuk diskaun khas hanya untuk mangsa banjir termasuk dari Klang.- K!ONLINE


Kontraktor, isteri didakwa bunuh pembantu rumah
Oleh IVAN AMIRUL

29 Disember 2021, 4:10 pm
KOTA KINABALU – Sepasang suami isteri dihadapkan di Mahkamah Majistret, hari ini ekoran dakwaan membunuh pembantu rumah mereka di sebuah kondominium antara 10 Disember hingga 13 Disember lalu.
Kedua-dua tertuduh, Mohammad Ambree Yunos, 40, dan isterinya, Etiqah Siti Noorashikeen Mohd Sulang, 33, berdepan pertuduhan mengikut Seksyen 302 Kanun Keseksaan yang memperuntukkan hukuman mati mandatori sekiranya sabit kesalahan.
Mengikut pertuduhan, pasangan berkenaan didakwa membunuh pembantu rumah mereka, Nur Afiyah Daeng Damin, 28, di rumah pasangan terbabit yang terletak di sebuah kondominium Jalan Lintas Lido.
Bagaimanapun, tiada sebarang pengakuan daripada kedua-dua tertuduh ketika pertuduhan dibacakan di hadapan Majistret Jessica Ombou Kakayun.
Mohammad Ambree yang juga seorang kontraktor diwakili peguam Ram Singh dan Kimberly Yee manakala Etiqah merupakan bekas finalis program MasterChef Malaysia 2012 dan seorang jurutera pula diwakili peguam Datuk Seri Rakbir Singh.
Pendakwaan kes pula dijalankan Pengarah Pendakwaan Negeri Sabah, Irwan Suainbon dan Timbalan Pendakwaraya, Ali Imran.

Sementara itu, pasangan berkenaan turut diperintah menjalani tahanan reman lanjut sehingga kes mereka selesai.
Berdasarkan laporan sebelum ini, pasangan berkenaan ditahan pada 14 Disember lalu, iaitu sehari selepas mereka membuat laporan polis mendakwa menemui pembantu rumah mereka di atas lantai di kondominium mereka selepas balik daripada bercuti di Kundasang, Ranau.
Mereka kemudian dibebaskan atas jaminan polis pada 21 Disember lalu. – K! ONLINE


Pembukaan sekolah JAIS dipinda kepada 10 Januari
Oleh NORHAYATI YAHAYA

29 Disember 2021, 5:36 pm
SHAH ALAM – Jabatan Agama Islam Selangor (JAIS) mengumumkan pindaan tarikh permulaan sesi persekolahan penggal ketiga bagi sekolah agama yang dijadualkan 3 Januari kepada 10 Januari, tahun hadapan.
Pengarahnya, Datuk Mohd. Shahzihan Ahmad berkata, pengumuman itu selaras dengan kenyataan akhbar Menteri Kanan Pendidikan, Datuk Dr. Radzi Jidin pada 24 Disember lalu.
Katanya, pindaan itu berkait dengan kejadian banjir besar yang melanda negara khususnya di Selangor pada 18 Disember lalu.
“Banjir besar yang melanda negara khususnya Selangor telah mengakibatkan kemusnahan harta benda termasuklah sekolah-sekolah agama Islam di bawah kelolaan JAIS.
“Walau bagaimanapun, bagi sekolah-sekolah yang terjejas akibat banjir dan yang dijadikan Pusat Pemindahan Sementara (PPS) boleh dipertimbangkan untuk menangguhkan sesi persekolahan dengan kelulusan jabatan ,” katanya menerusi kenyataan akhbar hari ini.
Menurut beliau, selaras dengan pindaan tarikh pengoperasian sekolah, pelaksanaan Ujian Kelayakan Khas (UKK) bagi pemilihan murid ke tingkatan satu Sekolah Agama Menengah (SAM), Sekolah Agama Menengah Tinggi (SAMT) dan Maahad Integrasi Tahfiz Selangor (MITS) turut dipinda kepada 29 Januari tahun hadapan daripada ditetapkan sebelum ini pada 15 Januari.

Ujarnya, bagi pelaksanaan peperiksaan SMA, SMATQ dan SMATD adalah dikekalkan sebagaimana yang telah dijadualkan bermula 17 Januari nanti.
“Namun begitu tarikh pelaksanaan Kerja Kursus / Folio (Tilawah) dan Ujian Syafawi untuk SMA, SMATQ & SMATD yang dijadualkan pada 10 Januari hingga 11 Februari dipinda kepada 17 Januari hingga 18 Februari tahun hadapan,” jelasnya. – K! ONLINE


Dakwa polis enggan bertindak, wanita tangkap sendiri pencabul anak
Oleh KOSMO!

29 Disember 2021, 5:00 pm
JAKARTA – Seorang wanita di Bekasi, dalam wilayah Jawa Barat terpaksa bertindak dan menangkap sendiri pencabul anak perempuannya selepas mendakwa bahawa polis tidak mengambil sebarang tindakan, lapor portal berita Coconuts kelmarin.
Wanita 34 tahun yang hanya dikenali sebagai DN itu baru-baru ini diberitahu oleh anak perempuannya yang berusia 11 tahun bahawa dia telah dicabul oleh jiran mereka iaitu seorang lelaki berusia 35 tahun.
Suspek dilaporkan ‘mengumpan’ kanak-kanak di kawasan kejiranan mereka menggunakan wang saku untuk pergi ke rumahnya dan menyentuh mangsa di tempat yang tidak sepatutnya.
DN kemudiannya melaporkan mengenai suspek kepada Polis Metro Bekasi pada 21 Disember lalu dan meminta pegawai polis menangkapnya dengan segera kerana mendapat tahu bahawa dia merancang untuk melarikan diri ke Surabaya.
“Pegawai polis sebaliknya menyuruh saya menangkap sendiri suspek itu.
“Saya dan adik kemudiannya bertindak melaporkan suspek kepada pegawai di stesen kereta api Bekasi untuk menangkapnya,” kata DN.

Ketika ditangkap, suspek sedang menaiki kereta api untuk keluar dari bandar tersebut.
Sementara itu, Ketua Polis Metro Bekasi, Aloysius Suprijadi menjawab tuduhan DN dengan berkata bahawa pihaknya masih menyiasat kes itu ketika suspek ditangkap.
“Kami menerima laporan itu dan sedang melengkapkan siasatan seperti pemeriksaan perubatan dan lain-lain.
“Keesokan harinya, keluarga mangsa mendapat tahu bahawa suspek berada di stesen kereta api Bekasi dan mereka menangkapnya,” katanya.
DN tidak lama selepas itu membuat permohonan maaf atas tindakannya yang melulu dan mengakui bahawa Polis Metro Bekasi telah memberkas suspek. – AGENSI


CEO pula didakwa kemuka pernyataan palsu pada Bursa Malaysia
Oleh NUZULSHAM SHAMSUDDIN

29 Disember 2021, 4:59 pm
KUALA LUMPUR – Ketua Pegawai Eksekutif (CEO) Serba Dinamik Holdings Bhd, Datuk Mohd. Abdul Karim Abdullah didakwa di Mahkamah Sesyen di sini hari ini atas pertuduhan mengemukakan pernyataan palsu kepada Bursa Malaysia Securities Berhad (Bursa Malaysia), Februari lalu.
Bagaimanapun Mohd. Abdul Karim, 56, yang juga Pengarah Urusan syarikat itu mengaku tidak bersalah selepas pertuduhan dibacakan terhadapnya di hadapan Hakim Datin Sabariah Othman.
Mengikut pertuduhan, Mohd. Abdul Karim selaku pengarah syarikat tersebut didakwa dengan niat untuk menipu telah mengemukakan pernyataan palsu kepada Bursa Malaysia berhubung hal ehwal Serba Dinamik yang terkandung di dalam “Serba Dinamik Holdings Berhad’s Quarterly Report on the Consolidated Results for the Quarter and Year Ended 31 December 2020”.
Kesalahan itu didakwa dilakukan di Bursa Malaysia Securities Berhad, Bukit Kewangan, di sini pada 26 Februari lalu (2021) yang didakwa mengikut Seksyen 369(a)(B) dibaca bersama Seksyen 367(1) Akta Pasaran Modal dan Perkhidmatan 2007 (Akta 671) yang boleh dihukum di bawah Seksyen 369 akta sama.
Hukuman bagi seksyen itu memperuntukkan hukuman penjara maksimum 10 tahun dan boleh dikenakan denda tidak kurang daripada RM3 juta, jika sabit kesalahan.
Terdahulu, Timbalan Pendakwa Raya dari Suruhanjaya Sekuriti Zul’aida Zulkifli tidak menawarkan sebarang jaminan mengambil kira faktor tertuduh sepatutnya dituduh di mahkamah atas kesalahan sama bersama tiga pegawai Serba Dinamik yang lain semalam, namun dia tidak menghadirkan diri.

“Berikutan itu, waran tangkap telah dikeluarkan terhadap tertuduh semalam. Namun, sekiranya jaminan akan ditawarkan mengikut budi bicara mahkamah, pihak kami menawarkan jumlah RM2 juta dengan dua penjamin warganegara berserta syarat tambahan pasport diserahkan dan melaporkan diri ke pegawai penyiasat Suruhanjaya Sekuriti secara berkala sehingga kes selesai,” katanya.
Bagaimanapun, tertuduh yang diwakili peguam Tan Sri Muhammad Shafee Abdullah memohon jaminan dibenarkan atas alasan anak guamnya bukan mahu melarikan diri tetapi diberikan notis terlalu singkat untuk hadir ke mahkamah semalam.
“Anak guam saya memerlukan sedikit masa untuk berunding dengan pihak kami (peguam). Waran tangkap telah dikeluarkan semalam tetapi pada hari ini anak guam saya telah hadir ke mahkamah untuk menghadapi pertuduhan ke atasnya,” katanya.
Selepas mendengar permohonan kedua-dua belah pihak, hakim Sabariah membenarkan tertuduh diikat jamin RM500,000 dengan dua penjamin berserta syarat tambahan melaporkan diri kepada pegawai penyiasat Suruhanjaya Sekuriti secara berkala sehingga kes selesai serta menetapkan 27 Januari 2022 untuk sebutan semula kes itu.
Semalam pengarah dan dua pegawai syarikat sam turut mengaku tidak bersalah atas pertuduhan serupa di Mahkamah Sesyen sama. – K! ONLINE


Ada banjir lagi saya sampai- Abang Viva
Oleh MOHD RIDZAUDDIN ROSLAN

29 Disember 2021, 4:53 pm
PETALING JAYA- ‘Abang Viva Viral’ yang diangkat sebagai wira rakyat Malaysia berikutan pengorbanannya membantu mangsa banjir baru-baru ini menyifatkan akan terus membantu orang ramai sekiranya khidmatnya masih diperlukan.
Abang Viva atau nama sebenarnya Azwan Omar, 29, berkata, beliau akan terus membantu mangsa banjir walau di mana saja sekiranya bencana itu berlaku lagi kelak.
“Kalau ada banjir lagi, Insya-Allah saya akan sampai,” katanya ringkas ketika dihubungi Kosmo! di sini tadi.
Abang Viva kini dalam perjalanan pulang ke Melaka selepas beberapa hari mengerah keringat membantu mangsa banjir sekitar Pahang.
Bagaimanapun, Abang Viva tidak menjelaskan lokasi terkini beliau sebaliknya hanya memaklumkan sedang dalam perjalanan pulang ke Melaka.
“Baru gerak dari Pahang, kalau perjalanan lancar, malam ini saya sampai Melaka,” katanya ringkas.

Abang Viva sebelum ini mencuri perhatian rakyat Malaysia berikutan semangat dipamerkannya untuk membantu mangsa banjir di Selangor meskipun hanya berbekalkan wang saku sebanyak RM50. -K! ONLINE


Jawatankuasa Khas bakal kemuka laporan kajian pemansuhan hukuman mati
Oleh AMREE AHMAD

29 Disember 2021, 4:50 pm
PUTRAJAYA – Satu jawatankuasa khas yang dibentuk pada 2019 akan mengemukakan laporan terperinci mengenai kajian pemansuhan pelaksanaan hukuman mati di negara ini dalam masa terdekat.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, dapatan hasil respons masyarakat itu juga bakal diserahkan segera selepas jawatankuasa itu selesai meneliti keputusan pemansuhan hukuman dengan mengambil kira pandangan pelbagai pihak.
Beliau berkata, laporan kajian tersebut diharap dapat dibentangkan kepada mesyuarat Kabinet dan keputusan terakhir ditetapkan selepas jemaah menteri berpuas hati dengan dapatan tersebut.
“Sekiranya berjalan lancar, rang undang-undang bagi penghapusan hukuman mati dan segala perundangan berkaitan akan dibawa ke Parlimen pada suku ketiga 2022 kelak,” katanya dalam satu kenyataan hari ini.
Ketika ini, Malaysia masih lagi disenaraikan dalam kelompok 54 negara di dunia mengekalkan hukuman mati, manakala 107 negara lain sudah pun memansuhkan tindakan penalti berkenaan.
Terdapat 33 kesalahan boleh disabitkan hukuman mati di Malaysia, antaranya kes pembunuhan, pengedaran dadah, rogol maut, aktiviti pengganas dan derhaka ke atas Yang di-Pertuan Agong.- K! ONLINE


Orang Arab SOP ‘hauk’, ada duit jalan – Ifa Raziah
Oleh MOHD. HAIKAL ISA

29 Disember 2021, 4:25 pm
PETALING JAYA – Pelakon dan pengacara sensasi Ifa Raziah yang baru sahaja menjejakkan kaki di tanah air daripada mengerjakan ibadah umrah mendedahkan prosedur operasi standard (SOP) di Arab Saudi sangat teruk berbanding Malaysia.
Ifa atau nama lengkapnya, Saripah Raziah Mustapha berkata, di Arab Saudi termasuk Mekah dan Madinah, asalkan punya wang, segalanya mungkin termasuk keputusan ujian calitan Covid-19 tidak diambil serius.
“Di sana, saya berani cakap, asal ada wang, semuanya jalan termasuk keputusan ujian calitan Covid-19 tidak dipandang serius oleh penduduk di sana.
“SOP di sana memang ke laut dan memang dipandang remeh. Orang bertembung, berkumpul, berpeluk sini sana dan sebenarnya, saya sampai sana pun saya macam sangat terkejut macam tiada virus berbahaya sedang menular.
“Sampai Malaysia, baru saya rasa selamat dan untuk itu, terima kasih dan syabas buat Khairy Jamaluddin dan pihak Kementerian Kesihatan kerana bertegas tentang SOP,” kata pelantun lagu Ser…Ser…Ser… itu kepada Kosmo! Online.
Ifa berangkat ke Tanah Suci 8 Disember dan pulang ke Malaysia pada 22 Disember dan semalam merupakan hari terakhir dia dan keluarga menjalani kuarantin kendiri di rumah.

Mengulas tentang sebilangan jemaah umrah yang mengamuk dan terpaksa ditempatkan bilik sesudah mendarat di tanah air, Ifa bagaimanapun bersetuju dengan tindakan dilakukan pihak kementerian bagi membendung penularan virus Covid-19, khususnya varian Omicron namun perlu dilakukan secara sistematik.
“Saya faham jemaah umrah penat. Sampai Malaysia dan terpaksa bersesak-sesak dalam satu tempat, siapa tak bising dan mengamuk? Saya pun penat tapi kalau tak buat begini, entah bagaimana kesannya.
“Pun begitu, saya percaya apa yang dilakukan KJ dan kementeriannya adalah untuk kebaikan bersama. Apatah lagi berdasarkan pengalaman di sana (Tanah Suci), saya rasa sangat wajar kerajaan bertegas dengan mana-mana individu yang baru pulang dari luar negara.
“Kerajaan dah bagi peluang ke luar negara, buat umrah dan macam-macam jadi pulang ke negara ini pastikan kita ak bawa virus yang boleh merebak kepada orang lain. Senang cerita, pergi dan pulang dengan rasa tanggungjawab sebab itu yang membezakan kita dengan penduduk negara lain.
“Tapi, kalau boleh saya cadangkan, nak kuarantin beberapa jam orang yang baru pulang ke tanah air, beri keutamaan dan keselesaan buat orang-orang tua, orang kelainan upaya (OKU). Jangan susahkan mereka,” getus Ifa berhemah.
Terdahulu, Ifa berkongsi satu video yang dipetik daripada TikTok tentang sebilangan jemaah umrah tanah air yang mengamuk disebabkan ‘dikurung’ lama sesudah mendarat di Lapangan terbang Antarabangsa Kuala Lumpur (KLIA). – K! ONLINE


Harga petrol RON97 naik 1 sen mulai esok
Oleh LUQMAN RIDHWAN MOHAMED NOR

29 Disember 2021, 5:09 pm
PUTRAJAYA – Harga runcit petrol RON97 naik sebanyak 1 sen seliter iaitu daripada RM2.99 kepada RM3 seliter bermula esok sehingga 5 Januari depan.
Kementerian Kewangan (MOF) dalam satu kenyataan berkata, harga runcit petrol RON95 serta diesel pula kekal masing-masing iaitu RM2.05 seliter dan RM2.15 seliter.
Katanya, kerajaan mengekalkan harga runcit petrol RON95 dan diesel bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – K! ONLINE


Bunuh isteri kerana enggan melakukan hubungan intim
Oleh KOSMO!

29 Disember 2021, 5:00 pm
GRADARA, ITALI – Seorang lelaki di Itali bertindak menikam isterinya sehingga mati kerana mengubah fikiran dengan enggan melakukan hubungan intim selepas suspek mengambil pil Viagra, lapor portal berita MailOnline semalam.
Vito Cangini, 80, didakwa membunuh isterinya, Natalia Kyrychok, 61, di rumah mereka di bandar Gradara, pada 25 Disember lalu.
Disebabkan menolak untuk melakukan hubungan seks, pasangan warga emas itu bertengkar dan suspek turut menuduh mangsa terpikat dengan majikannya.
Suspek bertindak menikam mangsa sehingga mati dan meninggalkan mayat dalam keadaan berlumuran darah di atas lantai lalu tidur.
Keesokan paginya, dia dilaporkan bersarapan pagi, membawa anjing peliharaannya bersiar-siar dan pulang ke rumah seolah-olah tiada apa-apa yang berlaku.
Dia turut membawa anjingnya bersiar-siar pada waktu petang sebelum menghubungi majikan isterinya untuk memberitahu bahawa lelaki itu tidak akan berjumpa lagi dengan Kyrychok.

Majikan mangsa yang berasa curiga lantas melaporkan perkara itu kepada polis. Pegawai yang memeriksa kediaman pasangan tersebut kemudian menemui mayat mangsa dengan empat kesan tikaman termasuk satu pada bahagian jantung.
Suspek akhirnya ditahan dan senjata pembunuhan ditemui di tempat kejadian. Siasatan lanjut masih dijalankan oleh pihak polis. – Agensi


RM524,382 cek MPBPJ tidak ditunaikan
Oleh MOHD RIDZAUDDIN ROSLAN

29 Disember 2021, 4:01 pm
PETALING JAYA – Majlis Bandaraya Petaling Jaya (MBPJ) memaklumkan sebanyak 306 cek bernilai RM 524,382 tidak ditunaikan oleh pihak terlibat dari tempoh 1 Januari 2019 sehingga 30 November 2020.
Unit Komunikasi Korporat MBPJ dalam satu kenyataan berkata, cek tidak ditunaikan itu merupakan bayaran dikeluarkan Majlis kepada individu serta syarikat bagi bayaran sumbangan, komisyen, pengembalian cagaran dan sebagainya.
“Sehubungan itu, Majlis ingin memaklumkan kepada penerima cek yang tidak ditunaikan untuk menyemak di www.mbpj.gov.my/sites/default/files/senarai_cek_tak_dituntut_2019-2020_.pdf.
“Mereka seterusnya boleh membuat tuntutan sehingga 31 Disember 2021. Orang awam yang ingin
membuat tuntutan boleh menggunakan format surat permohonan Lampiran A,” katanya di sini tadi.
Katanya, selepas tarikh 31 Disember 2021, cek yang masih tidak dituntut akan diserahkan kepada Pendaftar Wang Tak Dituntut.
Sebarang pertanyaan boleh menghubungi Jabatan Perbendaharaan MBPJ di talian 03-79563544. -K! ONLINE


Buruh Bangladesh didakwa bunuh wanita Indonesia
Oleh MOHD SYALMIZI HAMID

29 Disember 2021, 3:41 pm
GEORGE TOWN – Seorang buruh binaan warga Bangladesh dihadapkan ke Mahkamah Majistret di sini hari ini atas pertuduhan membunuh seorang wanita warga Indonesia awal bulan ini.
Bagaimanapun tiada pengakuan direkodkan daripada tertuduh, Kamruzzaman, 37, selepas pertuduhan dibacakan terhadapnya di hadapan Majistret R. Manomani.
Mengikut pertuduhan, dia didakwa membunuh seorang warga Indonesia, Sumita, 45, di sebuah unit kediaman di Sri Nipah, Medan Nipah dekat Sungai Dua di sini di antara pukul 9.30 malam pada 4 Disember hingga pukul 1.20 pagi pada 6 Disember lalu.
Dia didakwa mengikut Seksyen 302 Kanun Keseksaan yang memperuntukkan hukuman mati mandatori jika disabitkan kesalahan.
Kes dikendalikan Timbalan Pendakwa Raya Mohammad Nazri Abdul Rahim, manakala tertuduh tidak diwakili peguam.
Kes itu akan disebut semula pada 28 Februari depan sementara menunggu laporan bedah siasat dan laporan kimia, manakala tertuduh tidak dibenar diikat jamin.

Sementara itu, dalam prosiding berasingan, Kamruzzaman dihukum penjara lima bulan selepas didapati bersalah atas pertuduhan tinggal lebih masa di negara ini tanpa sebab munasabah sedangkan pasport miliknya tamat tempoh pada 12 Mei 2019.
Bagi kesalahan itu, dia didakwa mengikut mengikut Seksyen 15(1)(c) Akta Imigresen 1959/63.
Akhbar baru-baru ini melaporkan seorang wanita warga Indonesia berusia 45 tahun ditemui mati di dalam bilik utama sebuah apartmen di Sungai Nibong di sini dengan beberapa kesan kelaran.
Selain menahan dua lelaki warga Bangladesh yang menyewa rumah itu, polis turut menjalankan usaha memburu seorang lelaki Bangladesh yang dikatakan teman lelaki mangsa dan menyewa bilik utama sejurus mayat ditemui. – K! ONLINE


Rogol dua beradik: Polis rakam keterangan tiga individu
Oleh ASLIZA MUSA

29 Disember 2021, 3:50 pm
TAIPING – Polis sedang melengkapkan siasatan kes rogol dua beradik yang didakwa dilakukan seorang penjawat awam di kawasan belukar dekat Ayer Tawar, Manjung minggu lalu.
Ketua Polis Perak, Datuk Mior Faridalathrash Wahid berkata, pihaknya telah selesai merakam keterangan mangsa berusia 37 dan 20 tahun serta tiga saksi lain iaitu teman lelaki seorang daripada mangsa, bapa dua beradik tersebut dan seorang pengawal keselamatan.
Katanya, keterangan kesemua mereka diambil bagi membantu siasatan mengikut Seksyen 376 dan 392 Kanun Keseksaan.
“Berdasarkan siasatan, mangsa dan suspek tidak mengenali satu sama lain. Suspek direman tujuh hari sejak Sabtu lalu hingga 1 Januari ini.
“Kita juga telah merampas beberapa barang termasuk kad pengenalan, beg tangan, lesen memandu dan kunci motosikal,” katanya ketika ditemui selepas Program Hari Bertemu Pelanggan bersama Ketua Polis Perak di Taiping Mall di sini hari ini.
Menerusi laporan media Ahad lalu, seorang penjawat awam berusia 21 tahun yang bertugas di Kota Samarahan, Sarawak ditahan kerana dipercayai terlibat dalam kes rogol dua beradik pada pukul 2.38 pagi, 21 Disember lalu. – K! ONLINE


3,683 kes dicatatkan hari ini
Oleh SITI A'ISYAH SUKAIMI

29 Disember 2021, 2:45 pm
PUTRAJAYA – Jangkitan harian kembali meningkat melepasi angka 3,000 dengan 3,683 kes hari ini, menjadikan jumlah kumulatif les positif Covid-19 sebanyak 2,750,516 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran Facebook di sini sini. -K!ONLINE


Ramai kunjung balai polis buat laporan banjir
Oleh MOHAMAD NAUFAL MOHAMAD IDRIS

29 Disember 2021, 3:36 pm
SHAH ALAM – Penduduk di sekitar daerah ini yang menjadi mangsa banjir terus mengunjungi beberapa balai polis dalam membuat laporan polis bagi memudahkan proses permohonan bantuan daripada Kerajaan Persekutuan dan negeri.
Tinjauan di Balai Polis Seksyen 6 dan Seksyen 15 mendapati terdapat lebih 20 individu dengan pihak polis menyediakan khemah dan kerusi demi keselesaan pengadu sebelum memasuki balai polis bagi membuat laporan polis.
Seorang penduduk ditemui, M. Ramasamy, 35, berkata, ini merupakan kali kedua dia hadir di Balai Polis Seksyen 15 bagi tujuan pelaporan.
“Semalam saya tunggu sejam nak buat laporan polis tetapi gagal susulan ramai yang hadir untuk tujuan sama.
“Jadi, saya datang semula hari dan lega dapat melakukan laporan polis itu. Secara keseluruhan, saya berpuas hati dengan kecekapan anggota polis bertugas yang menerima laporan saya,” katanya di sini hari ini.
Bagi Razif Mat Arbak, 37, laporan polis itu penting bagi melengkapkan dokumen dalam memohon bantuan termasuk wang tunai RM1,000 yang ditawarkan kerajaan pusat dan negeri bagi membantu mangsa banjir dalam pasca bencana ini.

“Semua bantuan ini memerlukan salinan laporan polis sebagai bukti saya salah seorang mangsa. Apapun, saya harap pihak Kerajaan Pusat dan negeri dapat segera menyalurkan bantuan kewangan kepada mangsa banjir,” katanya.
Sementara itu, Ketua Polis Daerah Shah Alam, Asisten Komisioner Baharudin Mat Taib dalam kenyataan memaklumkan pihaknya telah menerima 12,725 laporan polis berkaitan banjir setakat semalam manakala jumlah laporan polis harian adalah sebanyak 276. -K!ONLINE


Agong titah penduduk 5 negeri siap sedia kemungkinan banjir
Oleh ZULKIFLI MANZOR

29 Disember 2021, 3:04 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menasihati rakyat khususnya di negeri pantai timur, Johor dan Sabah supaya bersiap sedia menghadapi sebarang kemungkinan berlaku episod banjir besar akibat hujan lebat berterusan.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, Seri Paduka Baginda bertitah demikian susulan amaran Tahap Waspada (Kuning) iaitu hujan berterusan akan dialami beberapa daerah di Kelantan, Terengganu, Pahang, Johor dan Sabah sepanjang minggu ini hingga 2 Januari 2022 yang dikeluarkan oleh Jabatan Meteorologi Malaysia (MetMalaysia).
“Seri Paduka Baginda turut menasihati rakyat khususnya di kawasan berisiko dilanda banjir juga peka terhadap ramalan dan amaran yang telah dikeluarkan serta sentiasa berwaspada sekiranya paras air naik secara mendadak akibat hujan lebat yang berterusan.
“Ini termasuklah mematuhi semua arahan dan panduan yang dikeluarkan pihak berkuasa tempatan sekiranya dikehendaki berpindah dari kediaman masing-masing demi keselamatan diri dan ahli keluarga tersayang
“Menzahirkan keprihatinan tinggi terhadap kemaslahatan rakyat, Seri Paduka Baginda menyeru semua pihak mengambil iktibar daripada pengalaman bencana banjir sebelum ini untuk membaiki sebarang kelemahan dan kekurangan dalam menghadapi sebarang kemungkinan khususnya segala urusan pasca banjir,” katanya dalam satu kenyataan hari ini.
Dalam pada itu, Ahmad Fadil berkata, Yang di-Pertuan Agong menasihatkan agensi-agensi kerajaan berkaitan dan pihak berkuasa tempatan supaya tidak leka serta proaktif dalam memastikan kesiapsiagaan, koordinasi dan penyelarasan pengurusan bagi menghadapi gelombang kedua banjir di tahap terbaik.

Menurut beliau, Seri Paduka Baginda menzahirkan harapan dan keyakinan bahawa menerusi persediaan awal dengan disusuli tindakan yang terancang, operasi-operasi menyelamat dan menyampaikan bantuan kepada mangsa banjir yang terperangkap khususnya mereka yang berada di kawasan berkepadatan tinggi dan pedalaman dapat dilaksanakan dengan pantas dan berkesan.
“Seri Paduka Baginda turut mengajak semua rakyat untuk bersama-sama mendoakan agar gelombang kedua banjir yang akan berlaku tidak berpanjangan dan negara serta rakyat dilindungi daripada sebarang bentuk musibah dan bencana,” katanya. – K! ONLINE


Anak kambing berwajah manusia dilahirkan di India
Oleh KOSMO!

29 Disember 2021, 4:00 pm
NEW DELHI – Seorang petani di India terkejut apabila mendapati seekor kambing peliharaannya melahirkan anak berwajah manusia, lapor akhbar Daily Star semalam.
Kejadian itu menggemparkan penduduk setempat di kampung Gangapur dalam negeri Assam.
Susulan kejadian luar biasa tersebut, rumah petani berkenaan, Shankar Das, 46, dikunjungi penduduk tempatan yang datang untuk melihat sendiri keadaan kambing itu.
“Jiran-jiran datang ke rumah kami. Kesemua mereka berasa terkejut melihatkan rupa anak kambing itu yang menyerupai manusia.
“Kambing tersebut telah pun melahirkan anak sebelum ini. Ini merupakan kelahiran keduanya,’’ jelas Shankar.
Di India, kelahiran haiwan yang cacat dianggap sebagai petanda buruk atau nasib malang.

“Di banyak kawasan, ia dianggap sebagai amaran. Orang ramai melihat kejadian kelahiran mutan sebagai petanda daripada Tuhan,” kata seorang jiran, Rakesh Kumar. – AGENSI


Kucing terperangkap atas pokok rhu diselamatkan bomba
Oleh NIK NUR IZZATUL HAZWANI NIK ADNAN

29 Disember 2021, 3:46 pm
DUNGUN – Seekor kucing betina terperangkap di atas sebatang pokok rhu setinggi hampir sembilan meter selama lebih tiga jam sebelum diselamatkan anggota bomba di Kampung Limbong, Paka di sini semalam.
Haiwan tersebut diselamatkan sepasukan anggota Balai Bomba dan Penyelamat Paka pada pukul 3.40 petang.
Ketua Balai Bomba Dan Penyelamat Paka, Mohd. Aidil Khairim Abdul Wahab berkata, sebelum itu, pihaknya menerima panggilan kecemasan bagi operasi penyelamatan oleh pemilik kuncing terbabit.
“Pemilik kucing itu menyedari haiwan kesayangannya tersebut berada di atas pokok rhu itu pada kira-kira pukul 12.40 tengah hari.
“Kucing itu dipercayai memanjat pokok rhu yang terletak berhampiran rumah pemiliknya tetapi tidak pandai untuk turun semula,” katanya ketika dihubungi Kosmo! di sini hari ini.
Mohd. Aidil Khairim berkata, pemilik kucing tersebut kemudiannya bertindak menghubungi bomba untuk memohon bantuan selepas usahanya untuk memujuk haiwan berkenaan turun gagal.

Tambah beliau, operasi penyelamatan kucing itu menggunakan jentera bomba yang dirapatkan ke pokok rhu terbabit. – K! ONLINE


Lelaki tinggal kereta sebelum jatuh Jambatan Pulau Pinang
Oleh MOHD SYALMIZI HAMID

29 Disember 2021, 2:51 pm
SEBERANG PERAI – Seorang lelaki berusia 58 tahun maut selepas terjatuh ke dalam laut dari Jambatan Pulau Pinang di Kilometer 4.0 dekat Perai di sini hari ini.
Menurut jurucakap Jabatan Bomba dan Penyelamat negeri, pihaknya menerima laporan berhubung kejadian itu pada pukul 11.46 pagi sebelum pasukan dari Balai Bomba dan Penyelamat Perai dan Jalan Perak bergegas ke lokasi kejadian.
“Ketika sampai di lokasi kejadian dan terima maklumat dari orang awam memaklumkan seorang lelaki telah terjun ke dalam laut.
“Mangsa juga telah meninggalkan sebuah kereta jenis Perodua Myvi di atas jambatan,” katanya kepada pemberita hari ini.
Beliau berkata, komander operasi kemudiannya menerima maklumat pada pukul 12.11 tengah hari melaporkan mangsa telah ditemui dalam keadaan tidak sedarkan diri oleh nelayan.
“Mangsa diserahkan kepada pihak polis marin untuk tindakan lanjut sebelum operasi ditamatkan pada pukul 12.26 tengah hari.

“Mangsa meninggal dunia dalam kejadian itu,” katanya lagi. – K! ONLINE


Balutan mumia firaun ‘dibuka’ secara digital
Oleh KOSMO!

29 Disember 2021, 3:00 pm
KAHERAH – Satu mumia firaun dari zaman Mesir purba dikaji buat pertama kalinya dalam tempoh beribu-ribu tahun selepas balutannya ‘dibuka’ secara digital, lapor akhbar Saudi Gazette kelmarin.
Mumia Amenhotep I, yang memerintah dari tahun 1525 hingga 1504 Sebelum Masihi (SM) ditemui di sebuah tapak di Deir el-Bahari, 140 tahun yang lalu.
Ahli-ahli arkeologi telah mengelak daripada membuka balutannya bagi mengekalkan keadaan asal pembalut mumia itu.
Bagaimanapun, imbasan topografi komputer (CT) yang dilakukan ke atas mumia itu baru-baru ini telah mendedahkan maklumat yang tidak pernah diketahui sebelum ini mengenai firaun tersebut dan kisah pemakamannya.
Profesor radiologi di Universiti Kaherah dan pengarang utama penyelidikan tersebut, Dr. Sahar Saleem berkata, pasukannya menjangkakan firaun Amenhotep I berusia kira-kira 35 tahun ketika dia meninggal dunia.
“Dia memiliki ketinggian kira-kira 169 sentimeter dan mempunyai gigi yang cantik. Di sebalik balutannya, firaun tersebut memakai 30 tangkal azimat dan pengikat pinggang emas yang disulam dengan manik emas.

“Amenhotep I secara fizikal dilihat menyerupai bapanya, di mana dia mempunyai dagu yang sempit, berhidung kecil, berambut keriting dan gigi atas yang sedikit menonjol,” katanya.
Tambah Sahar, mereka bagaimanapun tidak menemui sebarang kesan luka atau kecacatan akibat penyakit yang membolehkan pasukannya menyiasat punca kematian firaun tersebut. – AGENSI


Polis Hong Kong serbu pejabat media Stand News
Oleh KOSMO!

29 Disember 2021, 2:41 pm
HONG KONG – Polis Hong Kong menahan enam individu dari sebuah media bebas, Stand News atas tuduhan melakukan konspirasi untuk menerbitkan kandungan berunsur hasutan, lapor Badan Penyiaran Britain (BBC) hari ini.
Kakitangan dan bekas kakitangan laman berita itu adalah antara yang menjadi sasaran polis.
Mantan Ketua Pengarang dan Ketua Pengarang terkini Stand News adalah antara yang ditahan, di samping penyanyi pop yang kini menjadi ikon demokrasi, Denise Ho.
Denise merupakan bekas ahli lembaga pengarah Stand News. Beliau mengesahkan penahanannya menerusi laman Facebook miliknya dan memberitahu dibawa ke Balai Polis Daerah Barat untuk disoal siasat.
Sementara itu, polis Hong Kong dalam satu kenyataan berkata, mereka diberi kebenaran untuk menggeledah dan mencari ‘bahan-bahan kewartawanan yang relevan’.
Susulan itu, lebih 200 anggota polis dikerahkan untuk melakukan serbuan di pejabat penerbitan Stand News di daerah Kwun Tong.

Dalam pada itu, satu klip video yang dimuat naik di laman Facebook Stand News memaparkan anggota polis sedang berdiri di hadapan pintu pejabat Pengarah Tugasan, Ronson Chan pada awal pagi hari ini.
Ronson bagaimanapun tidak ditahan polis, sebaliknya hanya dibawa untuk disoal siasat.
Menurut laporan, pada malam sebelum kejadian ketika sebuah acara makan malam tahunan Persatuan Wartawan Hong Kong (HKJA), Ronson yang bertindak sebagai pengerusi dalam ucapannya berkata bahawa penutupan akhbar Apple Daily sebelum ini telah ‘menggegarkan’ Hong Kong.
“Bandar ini sentiasa memerlukan kebenaran dan wartawan. Tidak kira betapa sukarnya laluan yang kita, HKJA tidak akan gagal,” katanya. AGENSI


Penoreh getah pukul isteri hingga hidung koyak dijel 5 tahun
Oleh MUHAMMAD AYMAN GHAFFA

29 Disember 2021, 2:26 pm
KOTA BHARU – Seorang penoreh getah dipenjara lima tahun selepas mengaku bersalah di Mahkamah Sesyen di sini hari ini atas pertuduhan dengan sengaja mencederakan isterinya sehingga hidung wanita itu koyak, minggu lalu.
Tertuduh, Fakrullah Mukhatar, 42, membuat pengakuan itu selepas pertuduhan terhadapnya dibacakan di hadapan Hakim Ahmad Bazli Bahruddin.
Mengikut pertuduhan, tertuduh didakwa didakwa dengan sengaja mendatangkan kecederaan parah ke atas isterinya yang berusia 39 tahun.
Tertuduh didakwa melakukan kesalahan itu di sebuah rumah di Chabang 3 Chuchoh Puteri A, Kuala Krai kira-kira pukul 10.30 pagi pada 21 Disember lalu.
Tertuduh didakwa mengikut Seksyen 325 Kanun Keseksaan yang dibaca bersama Seksyen 326A Kanun Keseksaan yang memperuntukkan hukuman penjara tidak melebihi tujuh tahun dan boleh dikenakan denda jika sabit kesalahan.
Pendakwaan dikendalikan oleh Timbalan Pendakwa Raya, Abu Arsalnaa Zainal Abidin manakalan tertuduh tidak diwakili peguam.

Terdahulu, Abu Arsalnaa memohon hukuman setimpal dikenakan terhadap tertuduh kerana telah menyebabkan bahagian hidung isterinya dijahit sembilan jahitan.
Tertuduh dalam rayuannya meminta hukuman yang ringan kerana telah berbaik semula dengan isterinya selepas kejadian itu.
Mahkamah kemudian menjatuhkan hukuman penjara selama lima tahun bermula hari ini.
Mengikut fakta kes, tertuduh didapati tiba-tiba mengamuk sebelum isterinya cuba menenangkan lelaki itu.
Keadaan itu menyebabkan tertuduh telah memukul badan isterinya sehingga wanita tersebut mengatakan bahawa lelaki berkenaan dayus.
Berang dengan kenyataan tersebut, tertuduh telah menumbuk muka isterinya sekali dengan tangan kanan sehingga bahagian atas hidung wanita itu koyak dan berdarah. – K! ONLINE


Peruntukan RM17.2 juta untuk banjir gelombang kedua
Oleh AMREE AHMAD

29 Disember 2021, 1:52 pm
PUTRAJAYA – Kementerian Perumahan dan Kerajaan Tempatan (KPKT) menyediakan peruntukan dianggarkan sebanyak RM17.2 juta sebagai persiapan menghadapi banjir gelombang kedua.
Unjuran kos terkini berkenaan dengan mengambil kira persediaan bagi tujuan perkhidmatan kutipan, pembersihan dan pelupusan sisa bencana tersebut di beberapa buah negeri terlibat.
“Usaha pembersihan akan dilipatgandakan melalui pertambahan aset seperti tong roro, jentera pengangkut dan jentolak ‘backhoe’,” kata kementerian itu menerusi satu kenyataan hari ini.
Ahad lalu, Menterinya, Datuk Seri Reezal Merican Naina Merican di Jelebu, Negeri Sembilan mengumumkan peruntukan darurat RM5.4 juta untuk pemulihan banjir gelombang pertama melibatkan empat negeri dan Wilayah Persekutuan Kuala Lumpur.
Negeri-negeri tersebut terjejas teruk akibat bencana itu sejak 18 Disember lalu sehingga berlaku timbunan sampah amat besar.
Pada masa sama, kementerian menyediakan RM6 juta kepada Perbadanan Pengurusan Sisa Pepejal dan Pembersihan Awam (SWCorp) bagi pemulihan gelombang pertama minggu lalu.- K! ONLINE


Langkah lolos ke negara jiran Long Tiger terbantut
Oleh MOHD SHARKAWI LONDING

29 Disember 2021, 1:56 pm
JOHOR BAHRU – Usaha lelaki berketurunan Rohingya untuk meloloskan diri menyelinap keluar dari negara ini tidak kesampaian apabila dicekup bersama seorang lelaki di sebuah rumah di Sungai Petani, Kedah, petang semalam.
Ketua Polis Johor, Datuk Ayob Khan Mydin Pitchay berkata, Long Tiger atau nama sebenarnya Abdul Hamim Ab Hamid, 32, ditahan pada pukul 3.15 petang bersama lelaki berusia 46 tahun dipercayai rakannya.
“Hasil siasatan mendapati Long Tiger berkenalan dengan lelaki yang membantunya bersembunyi di Sungai Petani melalui Facebook sejak tahun lalu.
“Kemungkinan rancangan suspek untuk melarikan diri ke negara jiran sama ada ke Indonesia atau Thailand,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Ayob Khan berkata, hasil siasatan ke atas kedua-dua suspek, polis telah membuat tangkapan susulan ke atas dua lelaki berusia 36 dan 38 tahun yang dipercayai bersekongkol dengan suspek antara pukul 7.25 malam hingga 3 pagi tadi di sekitar Batu Pahat.
Jelasnya, kedua-dua suspek itu dipercayai membantu suspek dengan memotong gari tangannya selain membeli kad sim sebelum melarikan diri ke Kedah.

Semalam Long Tiger yang berjaya ditahan didapati menyembunyikan diri di rumah seorang pondan di Kuala Ketil, Sungai Petani.
Ketika ditahan kira-kira pukul 3 petang itu, Long Tiger dikesan sekali lagi cuba melarikan diri dengan memanjat bumbung namun tergelincir jatuh di lantai dapur rumah.
Terdahulu, keempat-empat mereka termasuk lelaki yang berperwatakan wanita yang dicekup bersama-sama Long Tiger di Sungai Petani serta di Batu Pahat, kini direman selama empat hari bermula hari ini hingga 1 Januari.
Perintah reman terhadap Long Tiger dikeluarkan Majistret Analia Kamaruddin bagi siasatan di bawah Seksyen 223/224 Kanun Keseksaan, manakala tiga lagi individu terbabit disiasat di bawah Seksyen 216 kanun sama.-K! ONLINE